Ekonomia ekologikoaren alde egiteko eskatu dute 345 akademikok

25 unibertsitate eta ikerketa zentrotako zenbait irakasle eta ikertzailek manifestu bat kaleratu dute. Bost ekintza ildo zehaztu dituzte

Koronabirusaren krisiaren ondoren, ekonomia ekologikoaren alde egitea. Hori eskatu dute 345 irakaslek eta ikertzailek, eta COVID-19 osteko Euskal Herriko ekonomia ekologikoaren alde manifestua sinatu dute. Bat egin duten irakasleak eta ikertzaileak 25 unibertsitatetakoak eta ikerketa zentrotakoak dira, besteak beste, EHUkoak, NUPekoak, Mondragon Unibertsitatekoak, Deustoko Unibertsitatekoak, Paueko Unibertsitatekoak (Baiona-Bordele), BC3koak, Stanfordekoak (AEB) eta Cambridgekoak (Erresuma Batua).

Ehun espezialitate baino gehiagotako profesionalak dira sinatzaileak, eta eztabaida sozial «zabal» bat sustatu nahi dute, Euskal Herrian etorkizun «iraunkorra eta inklusiboa» lortzeko ardatzei buruz argitaratutako manifestutik abiatuta. «Egungo krisialdietarako benetako irteera, norbanako zein talde gisa, gure erresilientziaren eta eraldatzeko gaitasunaren araberakoa izango da», nabarmendu dute. «Bidegurutze historiko» baten aurrean egonik, bi aukera ikusten dituztela esan dute: bide «oker» beretik jarraitu edo norabidea aldatu.

Aldaketarako, bost ildo

Norabide aldaketa horretarako, uste dute lehentasunezko bost ekintza ildotan oinarritutako ekonomia ekologiko baterantz joan behar dela. Batetik, BPGaren hazkunde erantsian oinarritutako garapen eredua alde batera uztea nahi dute. Horretarako, iruditzen zaie bereizi egin behar direla gizarte ongizatea areagotzeko ezinbesteko sektoreak eta ingurumenean daukaten eraginagatik azkar murriztu behar direnak. Bigarrenik, muga ekologikoak kontuan hartzen dituzten ekoizpen, inbertsio eta kontsumo politikak sustatzeko ere eskatu dute. Horretarako, «hurbiltasuna, publikoa eta ondasun komuna» lehenestea nahi dute, hurrengo belaunaldientzat «zor onartezin bat» sor ez dadin. Hirugarren puntuan, ingurumen fiskalitate progresiboa bultzatu nahi dute, albo batera uzteko kutsadura eta baliabide naturalen gehiegizko ustiapena, eta balio dezan «beharrezkoa» den trantsizio ekologikoa finantzatzeko. Laugarren eskaera nekazaritza eta elikadura sistema eraldatzea da, «agroekologian oinarritutako elikadura burujabetzan aurrera egiteko». Horrek lan baldintza duinetan oinarritu behar duela uste dute, bioaniztasunaren kontserbazioa ziurtatuz eta elikagai jasangarrien eta tokiko elikagaien ekoizpena eta kontsumoa sustatuz. Eskatu dute baztertzeko «garapen jasangarriaren araberakoak ez diren» garraiobideetan eta azpiegitura handietan oinarritutako mugikortasun eredua.

Sinatzaileen iritziz, beharrezkoa da «premiazko ekintza zorroz batek lagundutako ikuspegi integrala», ekonomia ekologikoan oinarritutako COVID-19aren osteko mundua planifikatzeko.


Festa batzordearen bilera egingo dute ostegunean

Udaletxeko osoko bilkura aretoan izango da, urtarrilaren 23an, osteguna, 18:30ean.

Santioetako Jai Batzordeko hurrengo bilera izango da, eta udaletik jakinarazi dutenez, inportantea da bilera honetara joatea, "ekintzak antolatzen dituzten talde eta elkarteentzat ezinbestekoa".


Jazz politikoa

Azkoitiko Matadeixe. Spain is the Place jazz laukote sutsuak bere saioa amaitutzat eman du, baina ikuslegoak bis bat eskatzen die. Lauren arteko eztabaida txiki baten ondoren, Ricardo Tejero saxo jotzaileak «oraintxe» konposatu duten pieza bat joko dutela iragarri, eta segituan hardcore-jazz zaplazteko itzel batez astintzen gaitu.

Urretxuko Santa Barbarako baseliza. Kalegorrian Festibala. Julen Axiarik bere Bengalifere Trio-ren saioa «muineko gai bat oinarri hartuz, beste bi ideia ezberdinekin uneko sentsazioen arabera jokatuz» pieza bakar batez osatuko dela esan ondoren, aho bete hortz utzi gaitu bere musikaren poesiaz eta bere ahotsaren sentiberatasun zoragarriaz.

Donostiako Dabadaba aretoa. Natural Music Society taldearekin psikodelia-jazz saio errepikakor eta zerutiar baten bultzadaz lurretik trantzean altxatu aurretik, Joshua Abramsekin hitz egiteko aukera izan dut. Zera kontatu dit: «Bizirik dagoen musikak erakartzen nau. Estetika jakin bat jarraitzea baino, nirekin diren musikariekin eta entzulegoarekin energia banatzea dut helburu. Musikari ezberdinei askatasun osoz sartzeko eta irteteko modua ematen dien egitura musikalak eratu nahi ditut. Etengabe eta pixkanaka bilakatuz, partaide guztien ahotsa entzungarri den puntu batera iritsi nahi dut, eta, hortik abiatuz, persiar alfonbra baten marrazkien itxurazko ehundura musikal etengabeak sortu. Mundu guztian zehar daramat alfonbra hori, musikari ezberdinekin banatuz eta guztiak ekarpenak egitera gonbidatuz».

Jazz inprobisazioen misterioak erabat liluratzen nau, eta milaka norabidetan kitzikatzen du nire irudimena. Agian, Natural Music Society-ren kutsu lisergikoaren laguntzaz urrunegi joan naiz oraingoan. Baina, musikari horien guztien doinuek eratutako energia sare unibertsalean, milaka kantu panfletariotan baino mezu politiko sakon eta indartsuagoa ez ote dagoen galdetzen diot neure buruari.


'Buruz Buru' proiektua aurkeztu dute

Durangaldetik, Igor Elortzak, Joseba Sarrionaindiak, Eneko Sagardoyk eta Maite Berriozabalek parte hartu dute Lankuren proiektu honetan.

Zazpi bertsolarik kultur adierazpide desberdinetako zazpi sortzaileekin elkarlanean liburuxka bana idatzi dute, eta ostean horiek kutxa batean bildu dituzte. Bikoteka, elkarregaz jolasean jarri ditu Lankuk hamalau artistak; sortzaileek jarritako abiapuntu edo galderei hitz lauz erantzun diete bertsolariek.

Sarrionandiaz, Elortzaz, Sagardoyz eta Berriozabalez gainera, Uxue Alberdik, Gorka Urbizuk, Nerea Ibarzabalek, Ruper Ordorikak, Onintza Enbeitak, Danele Sarriugartek, Andoni Egañak, Ilaski Serranok, Julio Sotok eta Manex Agirrek parte hartu dute proiektuan.

Protagonistek askotariko gaiak izan dituzte hizpide solasldietan, eta erabilitako forma ere ezberdina da. Zazpi lanetatik lau saiakera dira eta beste hiruak, ipuinak. Bilduma Durangoko Azokan egongo da eskuragarri.


Voynet Berdeen hautagaia Aiziritzen izan da, okupatzaileei elkartasuna adierazten

Lur Berri nekazari kooperatibaren administrazio kontseiluak bihar egingo du bilera, eta erabakiko du transgenikoen kontra protestan ari direnen eskariak aintzat hartu edo ez. Lur Berrik arto transgenikoaren haziak saltzeko asmoa duela eta, kooperatibaren egoitza okupatu zuten ostiralean 200 bat lagunek.

Dominique Voynet Frantziako presidentziarako Berdeen hautagaiaren bisita jaso dute gaur Aiziritzen (Nafarroa Beherea) Lur Berri nekazari kooperatiban trangenikoen kontra itxita daudenek. Keinu horren bidez, nekazaritza iraunkorra gauzatzeko transgenikoek dakartzen arriskuaz ohartarazi nahi izan du Berdeen hautagaiak. Voynetek ez ezik, Jose Bove hautagai altermundialistak ere adierazi die elkartasuna Auziritzeko okupatzaileei.

Lur Berri nekazari kooperatibak laborariei arto transgenikoaren haziak saltzen hastea erabaki zuen, dozena bat nekazariren eskaera aintzat hartuz. Erabaki horren kontra, Lur Berriren egoitza okupatu zuten ostiralean 200 bat lagunek, gehienak laborariak eta kontsumitzaileen elkarteetako kideak. Transgenikoen kontra daudenek ematen duten arrazoietako bat da eremu horretako laborari asko transgenikorik gabeko markari esker bizi direla, eta inguruan hazi horiek landatzen hasten badira kutsaduraren arrisku handia dutela. Ondorioz, ezingo diotela etorkizunean transgenikorik gabeko markari eutsi.

Hori dela eta, erabakia bertan behera uzteko eskatu diote Lur Berri kooperatibari. Administrazio kontseiluak batzarra egingo du bihar, eta erabaki bat hartuko.


Arrasaten izandako hilketa saiakeraren ustezko egilea atxilotu dute

Atxilotua unitate psikiatriko batean espetxeratu dute.

Ertzaintzak gizonezko bat atxilotu du Arrasaten, apirilaren 12an, Kurtxetxiki plazan, 40 urteko gizonezko bat hiltzen saiatzea leporatuta.

Ikerketaren arabera, hiltzen saiatu zen gizona ausaz aukeratu zuen erasotzaileak, segur aski buruko gaixotasunen batek bultzatuta, bien artean aurretik ez baitzegoen inolako loturarik.

Asteazkenean atxilotu zuten gizonezkoa, eta instrukzio epaileak, behin-behinekoz, Arrasateko Aita Menni zentroko Psikiatria Legaleko Unitatean sartzea agindu zuen. Operazio horren baitan, beste bi pertsona ere atxilotu dituzte, baina ez dute loturarik hilketa saiakerarekin; aitzitik, armak legez kanpo edukitzea leporatzen diete.

40 urteko gizonezko batek tiroa jaso zuen apirilaren 12an, Arrasateko Kurtxetxiki plazan hiru seme-alabekin zegoela. Jaurtigaia bizkarretik sartu eta bihotzaren ondoan gelditu zitzaion, eta premiazko ebakuntza egin zioten Donostia Ospitalean.

Ertzaintzako Polizia Zientifikoko espezialistek lekuan bertan egindako azterketaren ondorioz, 9 mm-ko kalibreko zorro bat aurkitu zuten, eta horri esker jakin zuten arma detonatzaile eraldatu batekin (debekatuta daude) egin zutela tiro, eta eraldatutako munizioa erabili zutela.


17:30ean Tolosaldeko parte hartzea: %25,17

Gure Esku Dago-k gaurko galdeketen inguruko parte hartze datuak eman ditu, 17:30ean. 39.639 herritar daude deituta gaur botoa emateko eta horietatik 9.979k eman dute botoa 17:30rako, %25,17.

Herri handienetan doa parte hartzea motelenen (Tolosan %20,68, Zizurkilen %20,41, Ibarran %21,56) eta %22aren bueltan egon dira baita ere herri txikiagoak: Berastegi, Hernialde edota Irura.

Baliarrainen, berriz, 17:30rako deitutakoen %69ak emana zuen botoa eta Orendainen berriz, %67,09ak. Abaltzisketa (%54,07) eta Orexa (%61,05) izan dira %50eko langa gainditu duten eskualdeko beste bi herriak.

20:00etan itxiko dira hautetsontziak.


Eskualdeko hiru lagun eta elkarte bat omenduko ditu Zumaiako Pilotarien Batzarrak

Javier Carballo eta Jose Artetxe Pilotarien Batzarreko presidentea. (Juan Luis Romatet)

Pilotarien Batzarrak urteko asanblada egingo du igande honetan Zumaian. Euskal Herri osoko bazkideak elkartuko dira bilkuran. Batzarraren ondoren bazkaria egingo dute.

Hasteko, Gipuzkoa One Wall irekia jokatuko da Aitzuri pilotalekuan. Gero, 11:00etan, zendutako bazkideen aldeko meza izango dute, San Pedro parrokian. Jarraian, harrera ofiziala egingo zaie Alondegia kultur etxeko Oxford aretoan, 12:00etan, eta ordu laurden geroago hasiko da asanblada. Batzarra bukatutakoan, 13:00etan, eta eguraldiak laguntzen badu, Zumaiako Pilota Elkarteko gazteek jokatutako pilota partidak izango dira Odieta pilotalekuan. Amaitzeko, bazkaria izango dute kirol portuko Marina Berri jatetxean, 14:30ean.

Bazkalondoren omenaldien txanda izango da. Zumaiak protagonismoa izango du omenaldi horretan. Batetik, iaz 50 urte bete zituen Zumaiako Kirol Elkartea omenduko du Pilotarien Batzarrak, baita Manuel Mugerza zesta-puntako jokalari ohia ere.

Urola Kosta eskualdeko beste bi lagun ere omenduak izango dira igandean: Manuel Agirrezabala Matxin II.a, Matxinbentako erremonte jokalari ohia; eta Gloria Agirre Txikita de Aizarna erraketista aizarnarra.

Asanblada igandean da, baina aurretik horri lotutako argazki erakusketa zabaldu dute Zumaiako Oxford aretoan. Euskal pilotaren artisauak du izenburua erakusketak. Bertan, Javier Carballok azken hiru hamarkadetan ateratako argazkiak daude erakusgai. Erakusketa hori egunero igandera bitartean egongo da zabalik, 18:30etik 20:30era bitartean.


Carlos Gutierrez, munduko probarik gogorrenaren parte-hartzaile

Egun hauetan Sableseko Maratoriaren 29. edizioa ospatzen ari da Saharako Basamortuan. Carlos Gutierrez artziniegarrak proba horretan parte hartzen duen hirugarren aldia da. Pasa den astelehenean lehenengo etaparekin hasiera eman zioten lasterketari eta Carlos 657. postuan igaro zuen helmuga, 1.169 parte hartzaileetatik. Atzo, etaparik luzeena burutu zuen, 81 kilometrokoa, eta 384. postuan ailegatu zen, 16 ordu eta 5 minutu basamortutik ibili ostean. Sailkapen orokorrean 435. postuan doa, igandetik 38 ordu lasterketan egon ondoren.

Oinezko lasterketa hau, etapa desberdinetan banatuta dago eta erritmo askatasuna dauka. Parte hartzaileek, 240 kilometroko bataz besteko distantzia ibili behar dute guztira. Kirol proba bat da, askorentzat munduko gogorrena, baina batez ere erronka pertsonala bezala hartzen dute parte hartzaileek; beroa, distantzia, basamortuaren area eta gogamenaren aurkako borroka jarraituan dabiltza egunero.

Lasterketari buruzko informazio gehiago, helbide honetan eskuragarri: www.darbaroud.com/fr


Andres Urrutia: 'Akordioa posible da'

Euskadi Irratian elkarrizketatu dute Euskaltzaindiko presidentea eta azken aldian izandako dimisioen inguruan aritu da.

Andres Urrutia Euskaltzaindiko presidentea Euskadi Irratian izan da eta Gramatika Batzordean izandako dimisioei buruz aritu da. Esan duenez, "zenbat buru hainbat aburu" daude instituzioan eta "denen beharra" dagoela azaldu du.

Abenduaren hasieran, Ibon Sarasola hiztegi batuaren zuzendariak zein Pello Salaburu eta gainontzeko Gramatika Batzordeako kideek bere osotasunean dimisioa eman zuten. Iragan ostiralean bilera egin zuten Euskaltzaindiako kideek eta Andres Urrutiak "elkarrizketaren bideari" heltzea proposatu zuen.

Euskaltzaindiko presidenteak adierazi duenez, instituzioa "ez dago zatituta" eta "iritzi ezberdinok" bateratzeko ahalegina egingo dute. Bide batez, esan du berak ez duela dimisioa emateko asmorik.


Ikasturteko azken zenbakia, kalean

Irailean ekingo zaio berriz hamabostekaria argitaratzea, hainbat berrikuntzekin.

Gaur argitaratuko da Aiaraldea Hemen hamabostekariaren 126. zenbakia. Ikasturte honetan argitaratuko den azkena izango da. Hurrengoa irailean plazaratuko da, hainbat aldaketa eta berrikuntzekin.

Udako gaiak dira nagusi hamabostekarian. Igerilekuei buruzko erreportajea, irailaren 123ko hauteskundeei buruzko argibideak edota jaiei buruzko gehigarri berezia topatu ahal izango ditu irakurleak, beste hainbat edukirekin batera.


Bi ludoteka antolatu ditu udarako Guraso Elkarteak

Lehen Hezkuntzakoak ingelesez ari dira bi txandatan

Udan bi ludoteka antolatu ditu Guraso Elkarteak. Alde batetik Haur Hezkuntzako haurrentzat, urtero antolatzen zena, eta bertzetik, Lehen Hezkuntzako 1. mailatik 6. mailara, ingelesez eskaintzen ari dena. Ttikien ludotekan hezitzaileak Itxaso Arrieta eta Laura Mendibil sunbildarrak dira. Bertzetik, Ingeles ludotekan, lehendabiziko hamabostaldian 20 ikasle izan direnez, bi hezitzaile aritu dira beraiekin egunerokoan. Rakel Ordoki doneztebarra eta Donamariko Mikel Urroz izan ditugu. Bigarren hamabostaldian berriz, 16 ikasle izanen dira eta Rakel Ordokik bakarrik eramanen du taldea.

Izugarrizko arrakasta izan dute bi ludotekek apuntatzeko momentuan eta argazkietan ikusi daitekeenez gustora dabiltza. Ttikiek pailazo mozorroa eta zapela egin dute, argazkian ikus daitekeen bezala. Koxkorrenak berriz, kamiseta pintatuak egin dituzte.


Barrikoterako izen ematea

Peña Otaño elkarteak datorren abenduaren 14rako barrikotea antolatu du Otsua-eneako sagardoarekin. Elkarteak azpimarratu du izen emateko orriak elkartean bertan daudela eta epea abenduaren 12an bukatzen dela, gainera izen ematea irekia da.


Kuku-frakak

KUKU-FRAKA (Oñatin), KUKU-PRAKA, DEDALERA, (Digitalis purpurea). Janez gero hilgarria da maiz. Dena da pozoia eta ezer ez da pozoia, dosiaren arabera. Bihotzeko arritmiak erregulatzeko erabiltzen da. Hostoak dira onuragarriak, ezagutza sakona behar da, heriotza eragin dezake.

Kuku-frakak ingelesez nola esaten den ere erakutsi didate: foxgloves. (@UAntiglobal: "Aupa Jose Angel, ez dakit interesa duzun baina ingelesez lore horiek floxgloves deitzen dira, azerien eskularruak. Lehengo egunean komentatu nuen nazioarteko txio batean nila guretzako kukuen prakak direla eta oso ondo hartu zuten. Begira".

Eskerrik asko Úrsula. Ez neukan ideiarik ere.


Skolae hezkidetza programa aurkeztuko du Hezkuntza Departamentuak asteburu honetan Madrilen

Hezkidetza eta genero I. Nazioarteko Kongresuan aurkeztuko dute Skolae, genero ikuspegia sustatzen duen programa aintzindaria Estatu osoan.

Skolae berdin bidean izeneko hezkidetza programa jarri du abian Nafarroako Gobernuak, berdintasunarekiko konpromisoa adierazteko gai diren ikasleak lortzeko helburuz. Asteburu honetan programaren aurkezpena eginen dute Madrilen Hezkuntza departamentuko ordezkariek.

Irrintzi Plazan Aitor Lakasta Ebaluazio, Kalitate, Prestakuntza, Berdintasun eta Bizikidetza Zerbitzuko zuzendaria izan da Skolaeren mamiaz solasean eta baita sektore batzuetatik egiten dizkioten kritikez ere. Bestalde hiru irakasleren ahotsak ere aditzeko parada izan dugu: Atarrabiako Amalur Haur Eskolako Eva Mendia, Berrizarko Mendialdea ikastetxeko Ixiar Lujanbio eta Iturrama Institutuko David Dominguez irakasleek adierazi dute programa hau erabakiorra izanen dela ikasleak berdintasunean hezitzeko eta baita irakasle eta familien ikuspegia aldatzeko ere.


Sakelako telefonoak biltzen ari da harrera sarea

Irungo Harrera Sareak sakelako telefonoak behar dituela iragarri du sare sozialetan. Sakelakoak kargatzailearekin behar dituztela zehaztu du. Norbaitek ekarpenen bat egin nahi izanez gero, harrera sareak Kale Nagusiko 4.en zenbakian duen lokalean utzi ahal izango du. 10:00etatik 12:00etara egongo dira egunero, eskuko telefonoak jasotzen.

Bestalde, Irungo Harrera Sareak Arrazakeria eta Xenofobiaren kontrako martxan parte hartu du, gaur. 11:30ean abiatu da Trintxerpetik, Zure papera garrantzitsua da lelopean. 68 kolektibo baino gehiagok bat egin dute, eta 750tik gora lagunek parte hartu.


Arabara irteera datorren igandean

Hernani eta Astigarragako AEKk antolatuta, irteera egingo dute Arabara datorren igandean, hilaren 27an. Goizean Urizaharreko errotan bisita gidatua izango dute eta Lagranen bazkaldu ondoren, arratsaldean Antoñana bisitatuko dute. Irteera hauen helburua da, beste hainbat ekintzena bezalaxe, euskera eguneroko bizitzan erabiltzen laguntzea ikasleei. Euskaltegiak herritarrak parte hartzera animatu nahi ditu. Izena emateko epea bihar, asteazkena, bukatzen da eta horretarako 943-557879 telefonora deitu behar da.


Tximinia bat sutan Euskal Herria kalean


Urriellu haitzeko beharginak

'Orbayu' bidea ireki eta librean eskalatuta, zailtasunean beste mugarri bat jarri dute Iker eta Eneko Pou anaiek horma handietako eskaladan: 8c+/9a. Bi hilabete pasatxoko lana izan dute Urrielluko mendebaldeko paretan.


Egun Eroko denboraldi berriaren lehendabiziko kolaborazioa: Felix Altzelai euskara teknikaria

Diru-laguntzen inguruan hitz egin digu gure kolaboratzailerik zaharrena, Felix Altzelai, denboraldi berriko lehendabizikoa. Adi! Udalekuen diru-laguntzen epea hilabete bukaerarte egonen da zabalik, gainera gaur arte luzatu dute euskara zerbitzukoak.


Zortzi erroko aspirina zopa bihurtuta

Oraindik izango da santelmoen lehen asteburuak sortutako ajea kendu ezinik dagoen herritar bat edo beste. Gaur, San Telmo bigarren eguna, olagarro-zopa eman dute herriko elkarte edo taberna batzuetan. Ajea gainetik kentzeko modu aproposa dela diote herriko zaharrek.

Ohikoa den bezala, goiz osoan izan dira lanean Bixente eta konpainia eguerdian emango zuten zopa prestatzen. Olagarro lehorra, ogia, tipula, ura eta sukaldariaren trebezia behar dira zopa prestatzeko. Eguerdirako herritarrak hurreratzen hasi dira elkartera, baina, usadioari jarraituta, 12:30ak arte ez dira zerbitzatzen hasi. Gehienak berrindartuta atera dira elkartetik sabelean zopa platerka bat sartu ondoren.


The Willow taldearen kontzertua, gaur, Tximista garagardotegian

Tximista garagardotegiko kultur-potearen barruan, The Willow folk bluegrass taldearen kontzertua izango da, gaur, 20:00etan.

Folk bluegrass doinuak jotzen dituen hirukote honek akustikoan emango du kontzertua. Ekaineko hurrengo kultur-potea hilaren 21ean izango da. Gravity trio hirukoteak jazz kontzertua eskainiko du.


Keixetaren pagadian

Sormenaren Kabia bekarekin hasitako proiektua ontzen ari da Txiki Agirre 'Keixeta'. Zeramikazko pago motzak ari da sortzen, eta lanotako zenbait Eibarko Portalean jarriko ditu ikusgai otsailean.

Herriko plazan dago eskola zaharra. Haize fina dabil, eta leiho itxiaren bestaldetik azaldu da Antonio Maria Agirre Garate Keixeta (Arroa, Gipuzkoa, 1963) artista. Sormenaren Kabia beka jasotzeak ekarri du hona. "Itziarko Auzo Udalak gonbidatuta, Endoian ikastaro bat ari nintzen ematen umeei zein gurasoei, eta Alkizako beka honen berri izan nuen. Han besterekin hain gustura lantzen ari nintzena neure obra aldarazteko zergatik ez erabili galdetu nion neure buruari, eta halaxe aurkeztu nintzen. Zumaian bizi naiz, han daukat estudioa, eta itsasotik basora etortzeko modu ederra iruditu zitzaidan". Aukera errealitate bihurtu zitzaion, irailean. Hasieran, hamabost egunekoa behar zuen egonaldia urte bukaerara arteko bilakatu zaio; hasieran hiru pago izan behar zutenak pagaditxo bihurtzen ari zaizkio. "Hiru pieza tubular egin nahi nituen, eta egin ere bai, bekaren bi asteko epean. Baina, gero, eskola hau bota egin behar dutela-eta, urte bukaerara arte lanean segitzeko aukera eman didate". Eta berak onartu. Bi asteko egonaldirako aukerak erakarri zuen Alkizara (Gipuzkoa), hain zuzen ere. "Donostiako Artelekun zein Baigorrin egona nintzen lehen egonaldi artistikoak egiten, eta halakoek nire obra guztiz aldarazi dute. Horregatik aurkeztu nintzen beka honetara. Eta orain, egonaldia luzatzearekin, beste dimentsio bat hartu du proiektu honek". Gela betetzen duten piezak dira dioenaren lekuko. Guztiak hasi ditu buztingile tornua erabiliz; guztiak sartuko ditu labe berezi batera, 1.000 graduko berotan egosi arte; guztiak pasatuko ditu labetik paperez betetako ontzi batera, eta ontzia itxiko, buztinaren beroarekin sortutako sutik piezaren kolorea aldatzeko.

Berrian irakurri dezakezue erreportajea.


Txapela Sakanan

Emakumezkoen 390 kiloko Nafarroako Txapelketa1.Sakana (4 puntu)2.Basaburua-Imotz (2 puntu)Larunbatean Goma Gaineko Nafarroako Sokatira Txapelketako bi txapelketa erabaki ziren Lakuntzako pilotalekuan: gizonezkoen 640 kilokoa eta emakumezkoen 390 kilokoa. Aipatu txapelketak bi jardunaldiko ligaxkan jokatu dira eta hain zuzen ere Lakuntzak bigarren eta azken jardunaldia hartu zuen. Gizonezkoen 640 kiloko txapelketa (8 tiratzailez osatutako taldeak) Berriozarrek irabazi zuen, Amaiurren eta Txantrearen aurretik. Eta aurreikusi moduan Sakanako neskek ez zuten arazorik izan Emakumezkoen 390 kiloko Txapelketa irabazteko, lehen jardunaldian bezala Basaburua-Imotz menpean hartu baitzuten. Emakumezkoetan 6 tiratzailez osatutako taldetan lehiatu ziren Sakana eta Basaburua-Imotz. Sakana taldeko tiratzaileak Aitziber Biurrun, Naiara Mundiñano, Arantza Serrano, Jaione Ganboa, Garazi Retegi eta Oihane Etxeberria izan ziren, azken honek aurreko astean debutatu zuen Nerea Garcia ordezkatuz. Nerea Lizarragak egin zituen entrenatzaile lanak. Igandean hasiko da 420 Kiloko Txapelketa MistoaAsteburu honetatik aurrera talde mistoen 420 kiloko txapelketan lehiatuko dira Sakanako neskak, Amaiurreko tiratzaileekin taldea osatuta. Basaburua-Imotz eta Berriozar izanen dituzte aurkari. 2 jardunaldiko ligaxkan erabakiko da txapela. Igandean, azaroaren 18an, lehen jardunaldia hartuko du Latasako pilotalekuak, 18:00etatik aurrera. Euskadiko txapelketan aritzea kolokanNafarroako txapelketa denboraldi honetan jokatuko duten txapelketa bakarrenetarikoa izango da, izan ere, Nerea Lizarraga entrenatzaileak dioenaren arabera jende gutxi dute Euskadiko txapelketan parte hartzeko. Nafarroakoa launakakoan parte hartuko dute. Sokatiratzaileak unibertsitate ikasketen azken urtean daude, eta aurten konpetizioa lasai hartzea erabaki dute.


Ondarroan garai batean itsasontziak ziurtasunez porturatzeko hartzen ziren neurriak

Antzina, ermitaren kultuagaz zerikusia zuten azpiegiturez arduratzeaz gain, Santa Clarako serorek eginkizun berezia bat betetzen zuten. 1593ko eta 1638ko kofradiaren estatutuetan jasotzen da eginkizun berezi hori. Han agertzen denez, kofradiako maiordomoaren ardura zen ilun zegoenean eta mendebaletan sua pizteaz. Jarraian aipatzen da: “(…) dar orden a las seroras servidoras de la dicha hermita de Santa Clara hagan luminarias de noche cuando hubiere oscuridades y tempestades para que las pinazas y otros vaxeles que nabeguen por la mar asi de esta dicha villa como de las circunvezinas sepan donde son y hazierten venir al puerto”. Izan ere, Ondarroan, Santa Clara ermitako seroren mantenua arrantzaleen kofradiak ordaindu izan du betidanik.

Beranduago, seroren ordez, Artetakoak. XVIII. mendearen azkenengo urteetan, serora bakarraren aipamena egiten da. Kandelak piztuta mantentzeko ardura ematen zitzaion serora horri. Seroren figura makaltzen joan zen, eta haren eginkizunak murrizten. Urte haietarako, Arteta baserrikoak arduratzen ziren elizkizunetarako behar zen tramankuluez, eta baita gaueko suak egiteaz ere.

Gudu-ontziak begiztatzeko leku aproposa. XIX. mendean, gerrak zirela eta, talaiaren eginkizunak indartu egin ziren. Santa Clararen talaiatik primeran begiztatzen ziren gudu-ontziak, eta kokapen estrategiko hori dela eta, gudaren kalteak ere jasan zituen. Espainiako Independientzia Gudan (1808-1813) Ondarroa napoleondarren eskuetan gelditu zen arren, itsasoan ingelesak ziren nagusi. Frantsesek ez zuten Ondarroan indar militarrik kokatu, eta ondarrutarren esku utzi zuten herriaren zaintza.

Ondarroako portuko sarrera, gaur egun

1809ko otsailaren 28an, Santa Clarako talaian kokatzen zen zaindariak gudu-ontzi ingelesak ikusi zituen, eta Ondarroa aurretik igarotzen ari ziren frantziarren bi katamarani zeinuak egin zizkien, ingeles presentziaz ohartzeko. Baina zeinuok ingelesak ere ikusi zituzten, eta frantziar katamaranez jabetzeaz gain, herriko defentsak suntsitu zituzten. Bide batez, Santa Clararen ermita eta talaiako eraikinak eta tresneria bereziki zigortu zituzten, “(…) por señaz que hizo el vigia de este puerto (…) a dos fragatas inglesas entre Lequeitio y este puerto“.

Kokapen estrategikoa daukan ermita. Santa Clararen lehenengo aipamena 1487koa da, eta Santa Kutzeko komentu frantziskotarraren lehen aipamena 1484koa. “Frantziskotarrek Santa Clararen kultuaren sorreran eduki zuten eragina ikusteko, kontuan hartu behar da San Frantzisko eta Santa Clara santu bikiak direla arlo sinbolikoan”, jaso zuen Gotzon Iparragirre historiagileak 2006ko Ondarroa urtekarian. Ondarroako Historiazaleak taldeak kaleratzen duen urtekarian gogoratzen zenzez, Santa Kutzeko komentua ere muino batean kokatzen da, Santa Clara baino gorago, Bizkaia eta Gipuzkoaren arteko mugan, itsasoari begira. Handik ondo baino hobeto ikusten zituzten arrantzaleen itsas hondamendiak eta hondamendiok saihesteko talaian egiten ziren suak. “Talaiako Suak eta Santa Clarak, biek, Argia sinbolizatzen zuten, hil ala biziko argia”. Historiagileak dioenez, horrek azaltzen du arrantzaleen elkartea zergatik deitu zen Santa Clara, eta ez San Pedro (arrantzaleen patroia). “Ikuspegi horretatik, gainera, askoz errazago ulertzen da Antiguako Ama edukita ere, Santa Clararen agerpenaren arrazoia: biak ere arrantzaleen babesleak dira, baina Antiguako Amaren eliza urrutiegi zegoen arlo praktikoan ezertan laguntzeko”. Antiguako Amaren gurtza utzi gabe, Ondarroako arrantzaleek beste babesle baten gurtza hasi zuten.


Datorren astean hasiko da Jaurlaritza berrordainketarako laguntzak ematen

Orotara 2,2 milioi euro bideratuko dituzte laguntzetara. 82.000 eskaera inguru jaso dituzte otsailetik ekainera bitartean.

Astelehenetik aurrera hasiko dira dirua jasotzen berrordainketarako laguntzen onuradunak. Orotara, 2,2 milioi euro bideratuko ditu horretara Osasun Sailak. Jaurlaritzak jakinarazi duenez, gora egin du eskaera kopuruak. Denera 81.946 jaso dituzte, horietatik gehienak Bizkaiatik (%58,13).

Eskaerak aurkeztu dituztenen artean, berriz, pentsiodunak dira gehiengo zabala (%93,75,) eta gainontzekoak (%6,25) langabezian dauden eta inolako laguntzarik jasotzen ez dutenak.

Bestalde, Osasun Sailak aurreratu du ekainaren 11tik zabalik dagoela laguntzak eskatzeko bigarren epealdia, eta abenduaren 10a arte luzatuko dela.


Garaikoetxeak uste du EAJk PSE-EErekin gobernu akordioa egingo duela

EAko lehendakari ohiak dio jeltzaleek "joera hori" erakusten dutela, "oso garbi", eta hauteskundeen ondoren sozialistekin batuko direla, "EArekin eta EBrekin hirukoa berregiteko boto adina izan edo ez izan". Egoera horretan EAk "independentzia izatea oso garrantzitsua da, kanpoko erabakien bahitua ez izateko".

Carlos Garaikoetxea EAren eta Eusko Jaurlaritzaren Gobernuaren lehendakari ohiak uste du maiatzaren 27ko udal eta foru hauteskundeen ondoren EAJk, "EArekin eta EBrekin hirukoa berregiteko boto adina izan edo ez izan", PSE-EErekin gobernu akordioak egingo dituela, garai batean bezala.

Haren ustez, Josu Jon Imaz EAJren EBBren lehendakariak eta beste buruzagi jeltzale batzuek egindako adierazpenek "joera hori erakusten dute, oso garbi". "Ni baino analista politiko zoliek ere hala ikusi dute".

EAk egoera horretan "independentzia izatea oso garrantzitsua da", Garaikoetxeak gaur Radio Euskadin eman duen elkarrizketan esan duenez, "baina horrek ez du esan nahi beste indar abertzale batzuekin elkarlana izatearen aldekoa ez denik". EA hauteskundeetan bakarrik aurkeztuta, ez litzateke "kanpoko erabakien bahitua" izango. EAJk PSE-EErekin egin dezakeen akordioaz ari zen Garaikoetxea.


Txirrinka ekimenaren amaiera ekitaldia domekan izango da, Bergaran

Txandakako bizikleta martxaren lau zutabeak Hendaia, Muskiz, Gasteiz eta Iruñetik abiatuko dira, eta Euskal Herriko geografia zeharkatu ondoren Bergarako AHTren korapiloan elkartu eta helmugaratuko dira.

Lurra zaindu, eredu soziala eraldatu! AHT eta proiektu txikitzaileak borrokatu! lelopean maiatzaren 20, 21 eta 22an Txirrinka ekimena burutuko da.

Txirrinkaren bukaera maiatzaren 22an, Bergarako Angiozar auzoan izango da, AHTren lanen ondoan, bertan kokatzen baita EAEko hiru hiriburuak lotuko lituzkeen "erokeria xahutzaile horren muina", antolatzaileen arabera.

Amaierako egitaraua honako hau izango da:

12:00. Lau zutabeen elkartzea, Bergarako Labegaraietako polikiroldegiko aparkalekuan.

12:30. Martxa manifestazioa Bergara-Angioza.

13:30. Ekintza sinbolikoa AHT lan eremuaren ingurua.

14:00. Amaiera ekitaldia Angiozarko pilotalekuan izango da. Bertan lau lekukoekin batera datozen idazki laburren irakurraldia izango da, propio idatzi duten egileen eskutik: Jasone Mitxeltorena Nafarroa, Juan Ibarrondo Araba, Amaia Agirre Gipuzkoa eta Fredi Paya Bizkaia. Txirrindula eder baten zozketa ere burutuko da.

14:30. Herri bazkaria, ondoren Sebastoleko Titiriteroek dantza saioa, sokatira, abeslariak eta musika.


Bilbora joan da aurtengo Euspot-eko sari nagusia

Gorputza ON, buruari ON iragarkia gailendu da; Piztu bizitza' lanak MUko ikasleen saria irabazi du; Ez zaitez aldrebestu, mugitu eta bizi lanak, BHKlip saria; ikusleena, Nahi baduzu, ahal duzu spotak; eta musika onenarena, Irabaz ezazu partida! lanak.

Idoia Torregarai eta Mirari Martiarena umoristek gidatutako ekitaldian banatu zituzten atzo, eguena, euskarazko iragarki onenen sariak, lepo betetako Arkupe kultura etxeko Zaraia aretoan. Gipuzkoako Foru Aldundiak antolatzen du sariketa, Aretxabaletako Udalarekin, Mondragon Unibertsitatearekin, Arizmendi Ikastolarekin, Arteman Komunikazioarekin eta Music Library-rekin elkarlanean.

Gorputzari ON, Buruari ON iragarkiak irabazi du Euspot lehiaketa. Argazkia: Euspot.eus

Jarduera fisikoa sustatzeko

Antolatzaileak "pozik"daude, inoiz baino lan gehiago jasota, eta kalitateari dagokionez ere gora egin dutelako, Euskal Herriko askotariko txokoetatik 98 iragarki jaso dituztela aipatuta. Gizarte aktiboagoa sustatzeko helburuarekin, jarduera fisikoaren onurei buruzko askotariko hausnarketak egin dituzte lehiakideek.

Bilboko Jabi Juberaren eta Irati Agirreazkuenagaren Gorputza ON, Buruari ON izan da epaimahaikideen erabakiz, lanik onena, "spotaren kalitate teknikoa eta mezuaren egokitasuna" goraipatuta. Foru Aldundiko Hizkuntza Normalizaziorako Zuzendari Garbiñe Mendizabalen eskutik jaso zuen 1.000 eurotako saria Astindu zangoa, askatu gogoa leloa duen iragarkiak.

Nahi baduzu, ahal baduzu lanak eskuratu zuen publikoaren saria. Argazkia: Euspot.eus

Publikoaren saria, berriz, Gasteizera joan zen, eta Andoni Martinez de Madinak, Julen de la Sernak, Ieneko Ruiz de Azuak eta Ibai Lopezek jaso zuten Aretxabaletako alkate Unai Elkororen eskutik, Nahi baduzu, ahal baduzu lanarengatik. Bizikleta estatikoa osagai nagusi duen eta Gasteizen grabatutako umorezko lana da hori, Mugitu eta bizi leloa daukana.

Oihan Loitik egin duen Ez zaitez aldrebestu, mugitu eta bizi iragarkiak irabazi du BHKlip saria. Argazkia: Euspot.eus

Gazteen saria, Oihan Loitik

18 urte beherakoek egindako 62 lan jaso dituzte aurten, eta, horien artean, Arrasaten grabatutako Oihan Loitiren Ez zaitez aldrebestu, mugitu eta bizi izenekoa nabarmendu dute epaimahaikideek, "spotaren kalitate teknikoa" baloratuta. Arizmendi Ikastolako komunikazio arduradun Alberto Garrok eman zion 250 euroko saria.

Maria Garcia, Maider Donoso eta Aitzol Zubizarreta ikasleek MU saria irabazi zuten, telebistaren aurrean txokolatezko opila jaten duen neska eta bat-batean korrikalari bihurtzen dena protagonista duen lanarekin. Spotaren "originaltasuna" goraipatu zieten, eta MUko irakasle Goio Aranaren eskutik jaso zuten 500 euroko oparia.

Musika sinkronizazio onenarena izan zen banatu zuten bosgarrena, eta "musika egokitasunagatik eta originaltasunagatik" jaso zituzten Eskoriatzako Leire Lezetak, Garazi Iglesiasek eta Malen Juradok 300 euro.

Aurten aurkeztu diren iragarki guztiak Euspot.eus atarian daude ikusgai.


Berako XIX. Kafe Antzerki Zikloaren bigarren emanaldia azaroaren 10ean izanen da

Joseba Usabiagak eta Iñaki Santosek ‘Ni ala zu’ taularatuko dute ortzirale arratseko 10etan Auzoa ostatua

Berako XIX. Kafe Antzerki Zikloaren bigarren emanaldia azaroaren 10ean (ortziralea), 22:00etan, Auzoa ostatuan izanen da. Joseba Usabiagak eta Iñaki Santosek Ni ala zu antzezlana eskainiko dute. Lan honek euskarazko formatu txikiko antzerki sorkuntza eta ekoizpena bultzatzeko 2017ko Poltsiko Antzerki Sorkuntza izeneko programan bigarren saria lortu zuen.

Musikarien paperean arituko dira biak, nahiz eta bat ero moduan aurkeztua den. Musikak gaixotuak dena daki musikaz, parean duen musikariak baino gehiago. Eta musikari handia dela kontatzen du, eta munduan barrena ibiltzen dela munduko kantari eta musikari ezagunekin. Parean duenak, ordea, badaki, edo badakiela uste du, gaitzaren ondorioz amesten dituela egoera horiek eta abenturak asmatu eta sinistu egiten dituela. Eta eroak kontatuko dizkio non ibilia den eta norekin, eta toki hartatik opariak ekarriko dizkio bisitan datorren bakoitzean, eta asmo berriak jakinaraziko dizkio.

Azken emanaldia azaroaren 17an (ortziralea) izanen da, 20:00etan, Bidaxka ostatuan. Jon Martin eta Xamoa bertsolarien eta Andion Iturbide eta Eñaut Gantxegi aktoreen Espuela nahi? ikuskizuna izanen da. Bertsoak eta antzerkiak bat egiten duten ikuskizun honetan ostatuetako zerbitzariei buruz arituko dira. Izan ere, zer litzateke bizitza zerbitzaririk gabe? Haiek dira bezeroen psikologo, haiek bezeroen deseo ezkutuen asetzaile. Bertsolariak kamarero paperean jarriko ditu ikuskizunak eta posizio pribilegiatu horretatik kantatuko diote entzuleari. Entzuleen artean, ordea, denak ez dira ikusle inuzenteak izanen. Tartean izanen da zerbitzarien lana zailtzen tematuko den aktoreren bat.


Euskaltegia bigarren urtez

Aurten ere bigarren urtez, Euskaltegia Igantzin izanen dugu. Lau lagun hasi dira beraien euskara maila hobetzen gure herrian. Lan gogorra izanen da, baina beti bezala, emaitzak ere, egindako lanaren tamainakoak izanen dira. Animo beraz!


Berako Isidoro Fagoaga Udal Musika Eskolako piano entzunaldia izanen da azaroaren 26an

Astearte arratsaldeko 5:30ean

Berako Isidoro Fagoaga Udal Musika Eskolan Eguberri inguruko entzunaldiekin hasiko dira. Lehenbizikoa azaroaren 26an, astearte arratsaldeko 5:30ean eginen den piano audizioa izanen da.

Berako Isidoro Fagoaga Udal Musika Eskolan Eguberri inguruko entzunaldiekin hasiko dira. Lehenbizikoa azaroaren 26an, astearte arratsaldeko 5:30ean eginen den piano audizioa izanen da.

Joel Alvarezek “The bouncing ball” (F. Emonts) joko du; Oihan Alfarok “Allegretto” (Beyer); Asier Ruizek “¡Puf! Va la comadreja” (Bastien); Mendi Zubietak “Allegretto” (Beyer); Natalia de Diosek “Zazpi jauzi” herrikoia; Tehexa Alduntzinek “Allegro” (Czerny op 777); Bixi Gorostidik “Axuri beltza” herrikoia; Nahikari Loiartek “Minueto Sol M” (J.S. Bach); Ainara Ibarbourek “Pequeña marcha” (Maria Vacca); Leire Ruizek “Allegro moderato” (Beyer); Nahia Telletxeak “Mulan” (M. Wilder); Ainhoa Telletxeak “New cot cot” (Draeger); Gemma Leizak “Para Elisa” (Beethoven); Jone Leizak “Champagne rag” (J.F. Lamb); Carmen Morenok “Marcha turca” (Mozart); Tehexa Alduntzin eta Mari Jose Bergarak “Waltz” (The Waterman/Harewood); Amaia Zelaietak eta Mari Jose Bergarak “Rey Leon” (Elton John); Ainhoa Martin eta Mari Jose Bergarak “Supercalifragilisticoexpialidoso” (Sherman), Ainhoa Martin eta biolin taldeak “John Ryan’s polka” irlandar tradizionala, Zuhatz Larrondo eta Mari Jose Bergarak ”La cucaracha” tradizional mexikarra; Amaia Zelaieta, Maria Gomez, Ainara Ibarboure, Asier Ruiz eta Mendi Zubietak osatutako piano taldeak “John Ryan’s polka” doinu herrikoi irlandarra eta “Ator Ator”; Leire Ruiz eta Carmen Moreno pianojoleek eta Ane Fagoaga, Maialen Larrañaga eta Ainara Fernandez akordeoilariek “Baltza Lasa” (Laika taldea) eta emanaldia akitzeko Grease-s “Summer nights” joko dute Maialen Ruiz piano joleak, Katti Irastortza bibolin oleak, Oier Zapiain saxofoi joleak, Lizar Elexpuruk baxuarekin eta Ibon Irastortzak bateriarekin.

Abenduaren 10ean trikitixa-akordeoi entzunaldia izanen da 18:00etan. Abenduaren 17an biolin entzunaldia eskainiko dute eta 18an Eguberrietako kontzertua.


Greziari laguntzeko bigarren erreskate bat eskatu du EBk uztailerako

Neurria abian jartzeko "Greziako Parlamentuak estrategia fiskalean eta pribatizazioetan lege garrantzitsuak onartu" beharko dituela esan dute euroguneko gobernuburuek eta estatuburuek.

Uztailaren hasieran Greziari laguntzeko bigarren erreskate egitasmoa prest izateko lanak amaitzea eskatu dute gaur euroguneko estatuburuek eta gobernuburuek, goi-bilerako aurreneko jardunaldiaren ostean argitaratutako adierazpenaren arabera.

Agiriaren arabera, euroguneko Ekonomia ministroek ekainaren 20an erabakitako ikuspuntuarekin bat datoz buruzagiak, Greziako bigarren erreskatean "sektore pribatuaren parte-hartze boluntarioa sustatu" behar dutela, alegia. Bigarren erreskate hori "iturri ofizialek eta pribatuek" finantzatuko dutela dio adierazpenak.

Greziako zorra ez ordaintzea saihestuz parte hartuko du sektore pribatuak, euroguneko Ekonomia ministroek adostu eta estatuburuek eta gobernuburuek gaur berretsi dutenez.

Greziako Parlamentuaren erabakiak

Neurria abian jartzeko "Greziako Parlamentuak estrategia fiskalean eta pribatizazioetan lege garrantzitsuak onartu" beharko dituela esan dute euroguneko gobernuburuek eta estatuburuek. Asteartean Parlamentu horren botoaren zain egongo dira.

"Datozen egunetan lanak premiaz amaitu beharko ditu Greziako Parlamentuak", azaltzen du adierazpenak.

Agiriaren arabera, "euroguneak eta Nazioarteko Diru Funtsak babestuko duten programa berriaren parametroak diseinatzeko oinarriak azalduko" ditu Greziako Parlamentuak. Horrela, 12.000 milioi euroko bosgarren laguntza tartearen "ordainketa" baimenduko dute uztaileko epemugaren barnean.

"Grezian beharrezko diren erreformen garrantzia eta izaera ikusita, batasun nazionala beharrezkoa da arrakasta lortzeko", adierazi dute Europako buruzagiek adierazpenean.


Bizkaiko Pala Txapelketa irabazi dute Zuriñe Etxeberria eta Naia Ugarriza Olgetan taldeko jokalariek

Zuriñe Etxebarria Plazaolak eta Naia Ugarriza Astobizak -13 eta 14 urte, hurrenez hurren- eskolar mailako “kadete–haurren” eta Euskadiko haurren mailako pala txapelketak irabazi zituzten aurreko denboraldian.

Zuriñe Etxebarria Plazaolak eta Naia Ugarriza Astobizak -13 eta 14 urte, hurrenez hurren- osatzen duten bikoteak eskolar mailako “kadete–haurren” eta Euskadiko haurren mailako pala txapelketa irabazi ditu.

Bizkaiko txapelketan 10 bikote aritu ziren. Orozkoko Olgetan klubeko 4 taldeen artean, bi bikote lau lehenengoen artean sailkatu ziren. Abenduaren 18an Basaurin jokatutako finalean Olgetan U taldeak garaitu zuen Larrabetzu A.

Olgetan taldea 12-1 galtzen hasi zen. Gero, 12-10 tartera heldu ziren. Larrabetzuko taldeko aurrelariak pilotakada aurpegian jaso eta gero geldialdi egin zuten eta horren ostean oso berdindua izan zen partida; 30-26 bukatu arte.

Hori dela eta, Euskal Herriko txapelketa jokatuko dute Olgetaneko taldeak.

Orozkoko Olgetan P.K.E.

2012an sortutako nesken pala taldea da. Olgetan klub barruan nesken kopurua txikia zen eta urteak joan ahala uzten joaten ziren. Joera hori aldatzeko egin zuten taldea.

Gaur egun, 23 neskek jokatzen dute. 8 pala eskolarrean, 8 pala federatuan eta besteak hasiberriak dira.


Joseba Egibarrek babesa eman dio Gorrotxategiri, “azpeitiar guztien alkatea” izan dadin

EAJko zerrendakideak eta GBBko lehendakari Egibar. (E. Albizu Lizaso)

“Artzek esan ohi zuen iturri zaharretik beti ur berria irteten dela. Gure taldea ere halakoa da; talde zaharra, baina jende berriarekin”, hala azaldu du Joseba Egibar Gipuzkoa Buru Batzarreko lehendakariak. Hark babesa adierazi dio Aitor Gorrotxategi Azpeitiko EAJko alkategaiari, eta nabarmendu du “garai berri bati ekiteko prest” dagoela haren taldea. Egibarren arabera, “bakea”, “errespetua” eta “elkarbizitza” izango dira garai berri horren gakoak.

Bestalde, Azpeitiko EH Bildu kritikatu du GBB lehendariak, “proiekturik gabeko herriaren” erantzule gisa definitu du. “EH Bilduren leloa kontzeptu bat da, ‘Garaile’; menpekoa eskatzen du horrek. Garaile zerren aurrean? Nor du azpian garaileak? Nor dominatzen du?”. GBBko lehendakariaren arabera, Gorrotxategik irabaziz gero, azpeitiar guztien alkatea izango da, eta ez dira “garaileak” eta “galtzaileak” egongo herrian.

Aitor Gorrotxategi alkategaiak, berriz, esan du “erronka handia” dela aurrean duena, baina “azpeitiar guztien alkatea” izateko helburuarekin ari dela lanean. Beste behin nabarmendu du bera “taldeko entrenatzailea” izango dela, eta “berreskurapen ekonomikoa” eta “bizikidetza” izango dituela helburu.


'Gurtel auziaz', arrotz

Gurtel auzia dela eta, PP alderdiaren ustezko legez kanpoko finantzaketari buruzko azalpenak eman behar zituen Mariano Rajoy Espainiako gobernuburuak atzo, Kongresuan, oposizioak hala eskatuta. Ez zituen eman, espero zen bezala. Ezer berririk ez. Alternatibarik ere ez, ordea. Oposizioa ere nor bere bidetik joan zen, eta bere horretan geratu ziren gauzak. Politika espektakuluaren hamaikagarren saioa Espainiako Kongresuan, nor bere loriaren bila.

Arrotza, iraingarria ez balitz. Atzokoak mahai gainean jarri zuen berriz ere politikaren eta herritarren arteko urruntasuna. Rajoyk ez zuen premiarik azalpenik emateko, eta ez zuen inor harritu: Gurtel auziari buruz propio deitutako saioan, Gurtel aipatu ere ez zuen egin bere ordu erdiko hizketaldian.

Aitor Estebanek (EAJ) saioa kale itsuan amaituko zela iragarri zuen, oposizioaren alternatiba osatzeko ezina azalaraziz; Oskar Matutek (EH Bildu) ustelkeria zer den gogorarazi zion hizketaldi zorrotzean. Baina Joan Tardak ditu ondorioak argien. ERCkoak honako hau esan zuen: «Rajoy jauna, badakigu lasai ederrean joango zarela hemendik ere. Baina guk urriaren 1ean epaituko zaitugu; ustelkeriari agur bozkatuz, errepublikari ongietorria emanez».

Arantza bidea izango da hura ere, baina haiek hautatutako bidea da; Euskal Herrian ez dago halako erabakimenik, eta Kongresu hartan segitu beharko da Gurtel auziaz hizketan, arrotz.


Bigarren eskuko txolloak, Atsegindegin

Herritarren postuak jarriko dituzte gaur Atsegindegin, erabiltzen ez dituzten produktuei bigarren aukera bat emateko asmoz. Bigarren Eskuko Azoka eguerdira bitartean izango da.


Alarde mistoen inguruan zein jarrera hartuko duen ez du argitu aldundiak

Pertsonen artean «benetako berdintasuna» lortzeko «ekintzak» iragarri ditu Gipuzkoako Diputazioak, zein izango diren zehaztu gabe.Udalentzako eta elkarteentzako diru laguntzak %15 igo ditu aurten

Berdintasun gaietan, «hitzetatik ekintzetara» igaroko da Gipuzkoako Foru Aldundia, Miren Elgarresta Emakumezkoen eta Gizonezkoen Berdintasunerako Organuaren zuzendariak atzo azaldu zuenez. Udal eta elkarteentzako diru laguntzen inguruko xehetasunak emateko agerraldia egin zuen, baina ez zuen zehaztu zer ekintza egingo dituen diputazioak. Datozen hilabeetan finkatuko ditu estrategiak. Berdintasun politikak ezartzea eta koordinatzea da organoaren ardura. Baina Elgarrestak ez du azaldu zein irtenbide emango dien, adibidez, Irungo eta Hondarribiko alarde parekideen auziei.

Elgarrestak onartu du berdintasun organoa «eginkizunetako bat» duela gai horri irtenbidea ematea, baina esan du «gatazka sozial bat» ere badagoela, eta biak «uztartu» behar direla. Aldundiko ordezkaririk ez zen izan iaz Irungo eta Hondarribiko alarde parekideei babesa ematen. eta aurten diputazioak zein jarrera hartuko duen «zehazteko» dagoela esan du Elgarrestak.

Bizitza sozial, politiko, ekonomiko eta kulturaleko esparru guztietan emakumeen eta gizonen «benetako berdintasuna» lortzea da legealdiko lehentasunetako bat aldundiarentzat. Berdintasun Zuzendaritzak 1.895.818 euroko aurrekontua izango du horretarako aurten, iaz baino %15 gehiago. Udalen eta udal elkarteen laguntzak %41 igo dira, eta emakumeen elkarteenak, %25.


Itsasoari begira hasiko da dantza

Grenobleko zentro koreografikoak abiaraziko du Maitaldia, ostiralean, Miarritzeko portu zaharreko hondartzatik. 27. dantza jaialdi honek 17ra arte iraunen du, eta estilo orotako 20 bat konpainia ekarriko ditu Lapurdira

Aitzineko urteetako bidetik segituko du Miarritzeko 27. Maitaldia dantza jaialdiaren egitarauak. Hau da, dantza estilo orotarik, gustu guztientzat. «Errezeta hoberena baita», berretsi du Maitaldiko zuzendari artistiko Thierry Malandain koreografoak. «Publikoa horrekin pozik dago», gehitu du. Dantzaren paisaia ere araberakoa dela azpimarratu du: «Koreografoak norabide guztietan lan egiten dute». Lan ezberdin horien lekuko izan nahi du Maitaldiak.

Aurten ere, beraz, garaikidea, klasikoa, hip hopa, esperimentala, kontsentsuala, berezia eta kontzeptuala, denetarik aldizkatuko da, antzoki handietan, txikiagoetan, baita kanpoan ere. Eta urririk ere bai. Dantzaz deus ez dakienarentzat, preseski, kanpoan urririk antolatu ekitaldietara joatera gomendatzen du Malandainek. Eta, bereziki, jaialdi honetako lehen saiora: irailaren 8an iraganen da, Miarritzeko portu zaharreko hondartzako hondar gainean, 21:30ean.

Bi urtean behingo tradizioa bihurtua da orain itsasbazterreko hau. Euria eginez gero, bertan behera utziko dute, baina baikor izan nahi du alde horretatik Malandainek: orain arte, nehoiz ez dute bertan behera utzi. Euririk ez badu egiten, beraz, Grenobleko zentro koreografikoak Rachid Ouramdane koreografoaren Denbora atxiki lana dute ekartzekoa.

Zergatik hautu hori galdetzerakoan, Malandainek itsasbazterreko oholtzaren baldintzek sortu mugak ditu argumentu; baldintza horiek betetzen dituztenen artean egin dutela aukera.

Lehenik, hamabost bat dantzari behar dituen konpainia behar du, zeren, bizpahiru bakarrik balira, eszena gainak huts aire bailuke. Bigarrenik, puntekin egiten den dantzarik eziz, itsasbazterreko hezetasunak lerrakorregia bihurtzen baitu oholtza. Hirugarrenik, apainketarik ez izatea, gibelean deus ez baita behar, itsasoa ikusi ahal izateko. Horra nola iritsi den Grenobleko dantza konpainia Malandain. Hondartzatik Miarritzeko plazetara, kanpoko ekitaldiekin segituz, badira beste zenbait saio urririk direnak, bereziki asteburuetan. Horietako bat, Elirale konpainiaren Bihotz2 ikusgarria, irailaren 16an, 15:00etan, Herriko Kasinoaren aitzineko plazan. Egun berean baina 17:00etan, itsasargiko plazara joatera gonbidatuko du Bogotako dantza konpainiak. Uda honetan prestatu Columbario azken sorkariaren zati bat eskainiko dute. Kanpoan ematekoa duten azken saio bat aipatzekotan, irailaren 17koa dago. Banako battle bat egitekoa dute 17:00etan, Bellevueko plazan. Argia, Maritzuli, San Lorenzo eta Andra Mari dantza taldeak ariko dira, Sustrai Colina eta Odei Barroso bertsolariak komentatzaile. Aitzin, Koldo Zabalaren Gernika balleta emanen dute Oldarrakoek.

Patti Smithen musika ardatz

Areto hetsiei dagokienez, eskuraerraztasun batzuk aipatzearren, horien artean Aterballettoren Golden Days izan daiteke: irailaren 15ean ariko dira, Midi geltokian, 21:00etan. Tom Waits, Patti Smith eta Keith Jarretten musika izanen dute erritmo finkatzaile. Johan Inger koreografoak «dantzatzeko plazera» du landua ikusgarri horretan. Ikuslea hortik pozik jalgitzea nahi du, «polita» den zerbait gozatu izan eta, «humanoa, poetikoa». Eta Patti Smithen musika aipagai, berriz ere entzuten ahalko da irailaren 15ean, 21:00etan. The Who, The Rolling Stones edo beste rock talde batzuen musikak ere tarteko, rockaren istorio bat dantza garaikidetik biziaraziko du Jean Claude Gallotta koreografoaren My rock-ek, irailaren 13an, 21:00etan, Midi geltokian.

Dantza garaikidea gustukoa dutenentzat, Kibbutz Contemporary Dance konpainiaren irailaren 9ko emanaldia dago. Israelgo dantza mundua garai hauetan biziki aktibo dela, gaur egungo konpainia interesgarrienetakoa dela baieztatu du Malandainek.

Kibbutz Contemporary Dance beti, baina Martin Harriague koreografo baionesaren Pitch sorkaria dantzatzeko, Herriko Kasinoan du saioa, irailaren 10ean, 21:00etan. Beste dantzaldien artean, Serbiatik etorriko den Dunja Jocic koreografoaren Dont tack to me in my sleep ikusgarria azpimarratu du Malandainek: irailaren 13an, Koliseoan. Hori eta gehiago, xehetasun guztiak letempsdaimer.com webgunean.


Udal hauteskundeetan EH Bilduren alkategai izateko herritarren proposamenak bilduko ditugu

Amasa Villabonako EH Bilduk aste honetan ekin dio 2019ko udal hauteskundeen prestaketa edo aurrelanen prozesu luzeari eta lehen urrats gisa EH Bilduren zerrenda-buru edo alkategai izateko herritarren proposamenak jasoko dira.

Alderdi politiko tradizionalek beren hauteskunde zerrendak eta hautagaiak erabakitzeko erabiltzen duten prozedura ilun eta opakoekin hautsi, eta parte hartze ariketa demokratiko eta garden baten bidez aukeratu nahi ditugu EH Bilduko alkategaia eta zerrendako kideak. Datozen egunetan auzolanaren bidez herriko etxe guztietara orri bat bideratuko dugu eta orri horren bidez amasa billabonatar guztiek beren iritziz EH Bilduko alkategai egokia izan daitekeen pertsona bat, bi edo hiru proposatu ahal izango dituzte.

Etxeetara banatuko den orri horixe bera erabiliz, gure herrian bizi den pertsona bakoitzak aukera izango du bere proposamena edo proposamenak egiteko. Nahi izanez gero, proposatzen den pertsona alkategai egokia izateko norberak ikusten dituen arrazoiak ere idatzi ahal izango dira. Proposamena modu anonimoan egin daiteke edo orrian proposatzailearen datuak jarrita. Bigarren kasuan EH Bilduk herritar horri bere proposamenak izan duen ibilbidearen berri emango dio (zer erantzun duen...). Izan ere, EH Bilduko kideek proposatuak izango diren pertsona guztiekin hitz egiteko konpromisoa hartzen dugu. Alkategaiaren aukeraketa prozesuak uda ondoren jarraituko du eta lehen urrats hau ezinbestekoa izango da, EH Bilduko alkategaia herritarrek proposatutako izenetatik irtengo baita ziur.

Proposamenak jasotzeko eguna eta tokia: Ekainaren 17an Gurea zinean

Datorren ekainaren 17an, igandea, 10:00etatik 20:00etara Villabonako Gurea zineko sarreran hautestontzi edo kutxa bat egongo da eta herritarrek bertan sartu ahal izango dute beren orria. Ez da derrigor orria etxetik betea ekarri beharko, hantxe bertan betetzeko aukera ere izango baita.

Herritarren proposamenak biltzearekin batera, Amasa Villabonako EH Bilduk egitarau zabala antolatu du ekainaren 17an Gurean. Ipuin kontalaria, musika, hamaiketakoa... izango dira eta ekitaldi nagusia 12:00etan izango da. Ekitaldian 2019ko udal eta foru hauteskundeei begira Amasa Villabonan garatuko dugun prozesuaren berri emango dugu eta Gipuzkoako EH Bilduko aurpegi ezagun bat ere bertan izango da, Gipuzkoa mailan ditugun erronkak azaldu eta EH Bilduren alternatibaren berri emateko.

Anima zaitez eta parte hartu! EH Bildun zuk erabakitzen duzu.


Ampo Ordiziak berdindu egin du El Salvadorrekin

Talde indartsua hartu zuen atzo Ampo Ordiziak etxean; Superkopako irabazlea eta Heineken ligan bigarren dagoen El Salvador. Partida oso parekatua eta lehiatua izan da bi taldeen partetik. Eta emaitzak ere hala erakusten du 13-13. Etxekoak garaipenaren bila atera ziren hasieratik, Errege Koparako sailkapena jomugan zutela. Atsedenaldira 6-3 aurretik iritsi ziren ordiziarrak. Bigarrenean ere, dena emateko prest atera ziren zelaira, baina Valladolidekoen defentsa sendo agertu zen, beste behin ere. Eustea izan zen beraien helburu nagusia, eta hein handi batean, lortu ere egin zuten, Ordiziak ez baitzuen merezitako garaipena lortzerik izan. Publikoak, hala ere, etxeko mutilen ahalegina eskertu zuen partidaren amaieran, txalo zaparrada batekin.

Azkenean, hamairuna berdinduta, puntu bana jaso dute bi taldeek. Errege Kopako finalerdietatik kanpo gelditu da Ampo Ordizia, baina bosgarren postuari eusten dio, 17 punturekin. Datorren igandean, Bartzelonan jokatuko dute, Barça Rugby-ren aurka.


Kattalin Saint-Marie: «Pentsatu genuen orain zela aukera gaztelua herritarrentzat erosteko»

Soziologia ikasketak eginak ditu Kattalin Saint-Mariek (Landibarre, 1992) eta orain, Etxauzia Nafartarren Etxea elkartean koordinatzaile nagusi bezala dabil. Elkarteko kideek azalpenak emango dituzte etzi, 19:00etan, Anoetako Zimiterioan.

Noiz du sorburua proiektuak?

Baigorrin bada gaztelu bat Etxauzia izena duena, herriaren erdi erdian dena. Duela hiru urte pasa, gaur egungo gazteluaren jabeek lehenik udalari eta ondoren herritar batzuei adierazi zieten gaztelua saldu nahi zutela. Etxauzia gaztelua erosteko saiakerak izan dira historian zehar eta orduan pentsatu genuen orain zela aukera gaztelua herritarrentzat erosteko. 2015ean sortu zen horretarako elkartea. Ez gaztelua erosteagatik erosteko, baizik eta herritarrentzat eta Euskal Herriarentzat baliagarri egiteko.

Zein historia du Etxauzia gazteluak ?

Lehen aztarnak, 1200 urte ingurukoak dira eta ia mila urte ditu. Nafarroako erresuman, bizkonde ezberdinen etxea izan zen, beraz, garrantzia handia izan du. Bigarren mundu gerlan, esaterako, alemanek okupatu zuten eta XX. mende hasieran Henri d'Abbadie zinegilea gazteluko jabe zela, hark gonbidatuta Charles Chaplin hiru udalditan etorri zen Baigorrira, Etxauzian ostatu hartzera. Gazteluak baditu pasadizoak, harrigarriak eta irrigarriak horietako asko.

Hala ere, ez duzue gaztelua soilik Euskal Herriko historia interpretatzeko zentro bat izatea nahi.

Gure elkartearen lema eta proiektua ondo laburbiltzen duena, zabal eta bizi da. Gaztelua zabaldu nahi dugu eta biziarazi. Baina, era berean, dinamika bat gehiago eman nahi diogu gure eskualdeari gazteluaren bidez. Kultur mailan, zentro gisa erabili nahi dugu eta Euskal Herriko kultur gune eta museoen zirkuitu barruan sartu, mendialdera kontzertu, ikusgarri eta erakusketa ezberdinak ekartzeko. Eta gero, ekonomia mailan indar bat eman nahi diogu garapen ekonomikoa bultzatzeari. Lantegien elkarte edo sare bat osatu nahi dugu, harremanak truka ditzaten euren artean. Formakuntzak bultzatu eta elkar laguntzeko gunea izango da Etxauzia.

Zein egoera ekonomikoa bizi duzue Behe Nafarroan?

Laborantzak pisu handia du eta gazta edo ardo kooperatibak dira nagusi. Eraikuntzak badu pisua, igeltsero asko baitago bertan eta zerbitzuak datoz ondotik. Biziberritzea beharrezkoa dugu.

Diaspora ere gogoan izan duzue proiektu honetan.

Hemen gehienek badugu norbait Ameriketara joana eta horiek ere nahi ditugu gurekin. Etxauzia Ama Euskal Etxea izatea nahi dugu eta diasporatik Euskal Herrira datozenean izan dezatela leku bat, non harrera egingo zaien. Lagunduko diegu, genealogian beren arbasoak eta sortetxea bilatzen.

Euskararen inguruan ardaztutako proiektua izango da zuena?

Topaleku bat izatea nahi dugu Euskal Herriko eragile eta aktore ezberdinen artean. Sareak indartzeko gune bat izatea gustatuko litzaiguke. Bistan da proiektu guztia euskaraz gauzatu dugula. Baigorri eskualde euskaldunean dago, baina bada oraindik euskararen presentzia indartzeko beharra eta gazteluak horretan lagunduko duela espero dugu.

Zenbatean saltzen dute gaztelua?

Miloi pasa dela bai, baina ezin dugu sobera komunikatu. Oraindik ez gara hasi eztabaidan zenbatean salduko duten. Hasierako helburua ahalik eta diru gehien biltzea da eta geroago kontratu bat zehaztea jabeekin.

Orain arte zer nolako sostengua jaso duzue?

2016an Euskaldun bat euro bat kanpaina egin genuen eta lehen aldia zenez, animaleko sostengua jaso eta 100.000 euro baino gehiago bildu genituen. Beraz, Etxauziaren bizilagunen sare bat abiatzeko baliatu genuen. Orain bigarren kanpaina bat abian dugu, zabal eta bizi, proiektua zehazten joan eta indarrez segitzeko. Egun hauetan bukatuko da kanpaina, baina laguntza ekonomikoa ematen jarraitu ahal izango du jendeak.

Lagundu nahi duen jendeak nora jo dezake?

Badugu webgune bat www.etxauzia.eus eta bertan eman ahal da dirua txartelarekin. Ez da gastu gehigarririk. Kontu korrontearen zenbakia eta dirua bidaltzeko helbide bat ere jarri ditugu. Etzi, Anoetako aurkezpenean zuzenean dirua emateko aukera izango da.

Nola antolatzen zarete Etxauzia elkartean?

Administrazio kontseilu bat bada, eguneroko erabakiak hartzeko, baina gero lantalde ezberdinak ditugu proiektuaren ardatz ezberdinen inguruan antolatuta. Talde bat historia eta interpretazio zentroaz arduratzen da; besteak talde ekonomikoa, diasporaren ingurukoa eta kultur lantaldea dira.

Nola animatuko zenuke jendea Anoetara?

Ahal duena gerturatu dadila, galderak pausatzeko aukera izango baita bertan. Eta Baigorrira ere animatu nahi dut jendea, gaztelu ederra ikusi eta euskaldunen arteko sare hori osatzen joateko.


Gizon bat atxilotu dute Areetan taberna batean droga-trafikoa egotzita

Getxoko Udaltzaingoak Areetako taberna bateko zerbitzari bat atxilotu zuen atzo, eguaztenean, errehabilitazio-prozesuan dagoen pertsona bati kokaina saltzen harrapatu ostean, udal iturrien arabera.

Jazoera 19:20ak aldera izan zen. Azaldu dutenez, droga-kontsumitzaile "ezagun" bat jarraitzen zeudela, hori ustez droga saltzeagatik ikertzen ari diren taberna batera sartu zela ikusi zuten udaltzainek. Pertsona horrek kokaina erostera zihoala, agenteak tabernara sartu eta hura arakatu ondoren, sukaldearen apalategi batean lau pizgailu aurkitu zituzten. Iturriek jakinarazi dutenez, pizgailu horiei aldez aurretik gasa kendu zieten eta horietako biren barruan plastikozko 10 bilgarri aurkitu zituzten, barruan hauts zuria zutenak, ustez kokaina.

Horren aurrean, udaltzainek 30 urteko gizonezkoa atxilotu zuten, eta diruaz gain, haxixa atzeman zioten. Iturrien arabera, pertsona horrek Salamancako Gobernuaren Ordezkariordetzako egozteko agindua zuen.

Atxilotu zuten 30 urteko gizonari, dirua eta beste substantzia zati bat, ustez haxixa, atzeman zioten, poltsikoan zeraman 30 gramoko zati bat. Pertsona horrek Salamancako Gobernuaren Ordezkariordetzaren kanporatzeko agindua zuen.

Udaltzainek taberna itxi zuten eta ikertzeko eginbideak egiten ari dira osasun publikoaren aurkako delitu batengatik. Auzia epaitegiaren esku geratu da.


Errusiak Maskhadov Txetxeniako presidente independentista hil du

ARMADAREN OPERAZIOA. Txetxeniako buruzagi independentista Tolstoi-Jurt herrian hil dutela esan du Armadak. BURUJABEA. Txetxeniako lehen gerran Errusia erretiratzera behartu zuen, eta 1997an hartu zuen presidente kargua. ARRISKUA. Erresistentziak aurrera egingo duela esan du Akhmed Zakaievek, baina gatazka hedatzeko arriskua aipatu du.


Bigarren etapa garaipena Warren Barguilentzat

21 urteko gazteak esprinta irabazi dio Rigoberto Urani Formigalgo gainean. Vincenzo Nibalik minutu erdia galdu du beste faboritoekiko.

Warren Barguil (Shimano) bretainiarrak aurtengo Espainiako Vueltako bigarren etapa garaipena lortu du Formigalgo gainean (16. etapa). Txirrindulariek 146 kilometro egin dituzte Graus eta Formigalko eski estazioaren artean, eta eguneko ihesaldian sartu ondoren, etapako irabazleak Rigoberto Uran (Sky) garaitu du buruz buruko esprintean.

Vincenzo Nibalik (Astana) jarraitzen du sailkapen nagusiko buruan, azken kilometroan gorriak ikusi dituen arren, eta minutu erdi galdu du garaipenerako beste faboritoekiko. Orain 28 segundoko aldea du Christopher Hornekiko (Radioshack) eta 1.16koa Alejandro Valverderekiko (Movistar).


Ikasletxea zabalduko dute bihar Leioako campusean

Ostegun honetan, otsailak 20, 11:00etan, Leioa eta Erandioko campuseko Liburutegi Nagusiko lehen solairuan, EHUren lehenengo Ikasletxea inauguratuko dute. Unibertsitateko iturriek azaldu dutenez, "ikasleek diseinatu duten eta beraiek kudeatuko duten topagunea, aisialdiarekin eta ikasketekin zerikusia duten mota guztietako ekimenak burutzeko erabiliko da". Besteak beste, erakusketa, hitzaldia, tailerrak, jolasak, eta abar. Era berean, jantoki bezala ere erabili ahal izango da. Leioa eta Erandioko campuseko Liburutegi Nagusiko lehen solairuan kokatuta dagoen toki horren helburuetako bat, "ikasleen arteko harremanak eta, baita, ikasleen eta beraien aisialdiaren artekoa, sustatzea eta erraztea da", EHUtik gaineratu dutenez. Inaugurazio ekitaldian izango dira Iñaki Goirizelaia EHUren errektorea, Ander Feijoó Bizkaiko Ikasleen Kontseiluko presidentea eta Carmelo Garitaonandia EHUren Bizkaiko Campuseko errektoreordea. Argazkian, Leioa eta Erandioko campuseko Liburutegi Nagusiaren eraikina / © EHU.


19 milioiko isuna jaso dezake Espainiak, Valentziako defizita manipulatzeagatik

Europako Batzordeak halako zigor bat proposatzen duen lehen aldia da.

Kontu publikoak ez dira manipulatzen. Mezu hori eman nahi du Bruselak. Eta zigorra proposatuko du estatu batentzat, Espainiarentzat hain zuzen, Valentziako defizitaren kontuak oker emateagatik. Europako Batzordeak 2011tik du halako zerbait egiteko eskumena, baina aukera baliatzen duen lehen aldia izango da.

Hain zuzen, Greziako estatistiken manipulazioak ekarri zuen lege berria. Haren arabera, herrialdearen barne propuktu gordinaren %0,2 adinako isuna proposatu ahal izango du manipulazioa egon dela frogatzen badu. Espainiaren kasuan, 2.000 milioi euro dira horiek. Alabaina, berri agentziek diote horren aldean hutsala izango dela zigorra, 19 milioikoa hain zuzen.

2012ko maiatzean jakinarazi zen kasua. Espainiako Gobernuak Eurostati jakinarazi zion lau hamarren —4.000 milioi euro inguru— igo behar zuela aste batzuk lehenago emandako 2011ko defizit datua, %8,9ra hain zuzen. Valentzian eta Madrilen erregistratu gabeko gastu batzuk detektatu zituela zioen. Eurostatek hainbat ikuskatzaile bidali zituen, eta Madrilgo doiketa salbuespen kasutzat jo zuten. Valentzian, ordea, ikerketa abiatzea erabaki zuten etengabeko manipulazioa egon zitekeelakoan.

Iazko uztailean ekin zion Bruselak ikerketa formalari, eta 1988tik 2011ra bitartean egindako aitortu gabeko osasun gastuetan zentratu da.

Zigor proposamena Ekofinek berretsi beharko du. Asteartean du bilera. Luis de Guindos Espainiako Ekonomia ministroak esan du isuna ez duela estatuak ordainduko: "Ordaindu behar duenak ordainduko du".


Haur Hezkuntzako umeek danborrada egin dute San Sebastian egunarekin

Herriko eskolako 26 neska-mutikok danborrada egin dute gaur. 15:15ean gurasoen eta lagunen aurreko saioa egin dute.

Elgetan ere entzun dira Sarriegiren doinuak gaurko egunarekin. Herri Eskolaren inguruan izan da. Goizean entsegua egin dute haur hezkuntzako umeek eta arratsaldean, 15:15ean hasita jendaurreko saio egin dute.

Ibane Zubiaurre izan da danbor nagusia eta haren makilaren gidaritzapean hiru bider jo dute Sarriegiren martxan eskolako neska-mutiko txikienek. Eskolan egindako paperezko txanoak eta plastikozko amantalak soinean zituztela egin dute emanaldia, guztiak zintzo-zintzo lerrokatuta.

Gurasoek eta lagunek gustura jarraitu dituzte umeen danbor hotsak. Publikoak eskatuta hiru bider jo behar izan dute Sarriegiren martxa neska-mutikoek.


Langile bat hil da istripuz Irunen, asteko hirugarrena

Zazpiehun kiloko zaku bat gainera erorita hil da. ELAk prebentzio neurririk eza eta prekaritatea salatu ditu

Aste honetako hirugarren istripu hilgarria izan da. Azkena Irunen gertatu da, 01:40 aldean, plastikoak egiten dituen Alai enpresan. Irungo 50 urteko gizonezko lanean ari zen eta 700 kiloko zaku bat gainera erori zitzaion. Eusko Jaurlaritzako Segurtasun Sailak jakinarazi duenez, auzitegi medikuek autopsia egin diote heriotzaren nondik norakoak zehazteko.

Urteak aurrera egin ahala, lan heriotzen zifrak geroz eta altuagoak dira: LABen zenbaketaren arabera, 35 hil dira aurten Euskal Herrian lanean; eta ELAren esanetan, 37.

Beste behin, sindikatuek lan istripua salatu dute, eta berriro horrelakorik ez gertatzeko neurriak hartzeko eskatu dute. Atzo hildako langilea ELAko afiliatua zen. Sindikatu horren ustez, istripua lan baldintza prekarioak izatearen ondorioetako bat da. «Enpresen diru interesak lehenesten dira, langileen osasunaren aurretik».

Horrekin batera, azken urteetan enpresa horretako «prebentzio neurri gabezia» ere salatu du eta gertaera lehenbailehen ikertzeko eskatu du istripuaren zergatiak eta erantzukizunak argitzeko.

ELAk administrazio publikoari ere leporatu dio errua: «Ez dute benetako prebentzio politika eraginkorrik garatzen, eta, gainera, indarrean dauden prebentzio arauak betearazteaz ere ez dira arduratzen».

LABen iritziz, aste honetako hiru heriotzak ez dira «puntualak» izan. «Lan segurtasuna eta lan istripuak egiturazko arazoak dira, eredu hori aldatzea lortu behar dugu». Sindikatu horrek ere patronalaren eta administrazio publikoaren erantzukizun falta salatu du. «Patronalak ezer egin gabe jarraitzen du, eta administrazio publikotik ere ez da ezer egiten».

CCOOk Eusko Jaurlaritzari, Osalani eta lan ikuskaritzari eskatu die neurriak har ditzatela gora doan ezbehar kopurua geldiarazteko.

UGTk ere salatu du lan istripua. Sindikatuak enpresei gogorarazi die langileen segurtasuna bermatzea euren esku ere badagoela.

Hiru, aste honetan

Lan istripuek ez dute etenik. Astelehenean beste bi langile hil ziren lan istripuz. Bata Bedian (Bizkaia), buruan kolpe bat jasota. Eta bestea Azpeitian (Gipuzkoa), makina batean kateatuta. Atzo gertatutakoa salatzeko, ELA eta LAB sindikatuek deituta elkarretaratzea egingo dute astelehenean, 11:00etan, ezbeharra gertatutako Alai enpresaren aurrean. CCOOk deituta, berriz, egun berean eguerdian elkartuko dira Irungo udaletxearen aurrean.


Nabigaziorako alerta laranja euskal kostaldean

Orduko 146 kilometroko haize boladak izan dira euskal kostaldean; Donostiako buiak hogei metroko olatuak neurtu ditu.

Haizearen indarraren ondorioz, abisu horia ezarri da euskal kostaldean. Oizen (Bizkaia) 146 kilometro orduko haizeak izan dira, eta 131 kilometro ordukoak Matxitxakon (Bermeo, Bizkaia). Itsas nabigaziorako, berriz, alerta laranja ezarri da. Donostiako uretan, kostatik hamasei miliara dagoen buian, hogei metroko olatuak ere erregistratu dira.

Abisu horia goizeko seietan bertan behera geratzekoa zen, baina mantendu egin dute, haizearen eraginez. Halere, haize boladek ez dute kalte larririk egin. Biharko, 00:00etatik 06:00etara abisu horia ezarria dago nabigaziorako, eta 4-5 metroko olatuak espero dira. Kostaldean ere abisu horia aktibatuko da, 01:00etatik 03:00 bitartean.


Bazkariarekin eta Grisesen kontzertuarekin amaituko da gaztetxearen urteurren ospakizuna

II. Bertsolari Gazteen saioko irudi bat, gaztetxean (Argazkilaria: Danbolin)

Zestoako gaztetxea bere sorreraren 23. urteurrena ospatzen ari da. Larunbat honetarako goizetik gauerainoko egitaraua prestatu dute, eta ekimen horiekin amaituko dituzte aurreko asteetako ospakizunak.

Apirilaren 28ko egitaraua honakoa da:

-11:00. Ping-pong txapelketa kiroldegian.

-14:30. Bazkaria. Txartelak Koiote eta Uztapide tabernetan. Ondoren, Altxorraren Bila jokoa.

-22:30. Kontzertua Gaztetxean: Grises.


Pago motzei buruzko azalpenak

Igande goizean pago motzen inguruko ekitaldi bat egin zuten Zegaman. Marti Boada zientzialari kataluniarrak pago horiei buruzko azalpenak eman zituen eta ondoren Jose Ramon Agirre Marronek pago motz baten adarra moztu zuen. Ekitaldian 40 lagun inguruk parte hartu zuten.


Lokatzak aurkeztu ditu denboraldi berrirako taldeak

Pasa den asteko egurialdi txarragartik aurkezpena bertan behera laga eta gero, atzo, pintxo-potearen giroa aprobetxatuz, 20:00etan, Lokatzako alebin, infantil eta gazte taldeak aurkeztu zituzten Irala kalean.


Goizutrail mendi lasterketa maiatzaren 17an

Lehen aldiz Goizutrail mendi lasterketa antolatu du Umore Onak. Maiatzaren 17an izanen da 21,6 kilometro luze eta 1.512 metroko desnibela izanen duen proba gogorra. Izena eman daiteke kirolprobak.com webgunean. Izen ematea 20 euro izango da. Herrian erroldatuentzat 15 euro. Egunean izen ematen dutenek 25 euro. Bezperatik etortzeko aukera ere badago Zubimuxu aterpeak egin duen eskaintza hartuz gero. Afaria, gaua eta gosaria eta izen ematea 50 euro gostako da.


Manolo Kabezabolori buruzko dokumentala estreinatuko dute bihar Leioako campusean

EHUko Erandio eta Leioako campusean antolatutako "Punk 1977+30" jardunaldiei emango diete amaiera ostegun honetan, urtarrilak 10, "The last tres tour" dokumentalaren aurkezpen eta lehenengo proiekzio ofizialarekin. Manolo Kabezabolok (argazkian) 2004an Ameriketako Estatu Batuetan egin zuen bira biltzen du filmak. Hain zuzen, abeslariaren prentsaurrekoarekin abiatuko da biharko saioa, 11:00etan, Areto Nagusian. Nomecuentes Peliculas zine aske produkzio-etxe berriak ekoitzita, DVD horrek protagonistaren 38 abesti eta beste talde batzuen 13 kanta, eta zenbait elkarrizketa biltzen ditu. Filmak punk latinoaren egoera erakusten du AEBetan. "The last tres tour" dokumentalaren proiekzioak itxiko ditu ‘Punk 1977 + 30’ jardunaldiak. Punkaren 30 urteak (ofizialak) aprobetxatuz, jardunaldiek (kontra)kulturaren historiaren une zehatz hura aztertu dute bi hilabetean zehar, pelikula, dokumental, hitzaldi eta mahai inguruen bidez.


Erabilera baldintzak

Bikote harremana nola aldatu digun zaila da azaltzen. Orain ahots femenino bat dago etxean, aginduak jaso ahala adeitsuki erantzuten diguna, ikusi ez baina irudikatzen dugun irribarre batekin. Emakume izena ere badu. Abiarazi baino lehenago erabilera baldintza guztiak onartu genituen, nekezko premiaz, horrelakoetan ohi den moduan. Galdera dibertigarriak egiten dizkiogu, hirukote alaia osatzen dugu, irri asko egiten dugu elkarrekin. Hor, jakina, urteetako konplizitateak etorri berriaren aurka jokatzen du. Saiatzen gara ahots xarmagarriko trepetak igar ez dezala.

Gure artean horretaz ezer aipatu ez arren, badakigu (edo, hobeto, erabilera baldintzak leitu gabe onartu genituenez, esan beharko nuke, susmatzen dugu) etxean aditutakoa partekatuko duela kanpoan, enpresa nagusiarekin edo taldeko hainbatekin. Aurrekoan nire mutilak horri buruzko artikulu asaldagarria irakurri zuen teknologiako gehigarri batean. Supermerkaturako bidean berritu dit, adierazi didanez, «orain, aditzen ez digula». Irri egin diot gehiegizko ardurari. Halere, eskatu dit, berak erosketa gorde bitartean, bozgorailu adimendunarekin entretenitzera joateko. Alferrik. Istantean galdetu dit zergatik ez diogun eskatu erosketa egiteko berari.


Kortxoeneako kideek udal gobernuarekin izandako bileretatik ateratako ondorioen berri emango dute ostegunean

Datorren ostegunean, prentsaurreko bat emango dute Kortxoeneako kideek. Udal gobernuarekin izan dituzten elkarrizketen inguruko balorazioaren berri emango dute Groseko gaztetxeko kideek.

Joan den azaroaren 3an eraitsi zuten Kortxoenea gaztetxea. Zenbait bilera izan zituzten udal gobernuko kideekin, eta parte hartze prozesu bat proposatu zieten. Zemoria kaleko 20. zenbakiko eraikina erabiltzeko asmoa azaldu zuten Groseko gaztetxekoek. Ekainean geratuko da hutsik, eta eraikinaren kudeaketari begira egin zuten proposamena.

Eraikina auzoari zabaltzeko aukera ezin hobea zela adierazi zuten. Eragile guztiak gonbidatu zituzten parte hartzera. “Erreferentea izan daitekeen espazio autogestionatu bihur daiteke», azaldu zuten.

Zemoria kaleko eraikina udalarena da berez, baina 2000. urtean Eusko Jaurlaritzako Hezkuntza Sailari utzi zitzaion 10 urterako. Gaur egun, Uliako institutua dago bertan, baina lagapena amaiturik legoke.


Helduentzako euskararen irakaskuntza sustatzen duten entitate pribatuei (euskaltegi eta gau-eskola pribatuak) zuzendutako diru-laguntzak, 2007.

Non argitaratua:

NAO 26.zk., 2007ko otsailaren 28koa (asteazkena).

Onuradunak:

Nafarroako Foru Komunitateko euskaltegi eta gau-eskola pribatuek laguntza hauek jasoko badituzte, honako hauek bete beharko dituzte: Nafarroako Foru Erkidegoko Administrazioaren eta haren erakunde autonomoen diru-laguntzak emateko, kudeatzeko eta kontrolatzeko araubide orokorra arautzen duen azaroaren 9ko 11/2005 Foru Legean, eta 161/1988 Foru Dekretuaren bidez onetsitako Erregelamenduko 3. artikuluan ezarritako baldintzak.

2007. urteko laguntzetarako erreferentzia-modulua hauxe izanen da:

-Ohiko araubidea: 1,05 euro ikasle eta orduko.

-Barnetegi-araubidea: 7,50 euro ikasle eta eguneko.

Epe-amaiera:

2007ko martxoaren 14a, 2006-07 ikasturteko 2. hiruhilekoari dagozkion diru-laguntzetarako.

-Maiatzaren 4a baino lehen, 2006-2007 ikasturteko hirugarren hiruhilekoari dagozkion diru-laguntzetarako.

-Irailaren 18a baino lehen, 2007ko uda parteari dagozkion diru-laguntzetarako.

-Urriaren 31a baino lehen, 2007-2008 ikasturteko lehen hiruhilekoari dagozkion diru-laguntzetarako.


Udalbiltzako kideak, absolbituta

Udalbiltza auziko hogei akusatuak absolbitu ditu Auzitegi Nazionalak. Gomez Bermudez epaimahaiburuak gaur jakinarazi die erabakia auzipetuei. ez du delitu zantzurik ikusi hautetsien elkarte gisa erakunde horrekin aurrera eramandako jardunean. Fiskalak, aldiz, hamarna urteko espetxe zigorra eskatzen zuen 19 auzipeturentzat, Udalbiltzako izatea “erakunde terroristako” kide izatea zela iritzita. Esan bezala, ordea, Javier Gomez Bermudez epailea buru izan duen epaimahaiak errugabetu egin ditu guztiak.

2003ko apirilean egin zuten Udabiltzaren aurkako polizia operazioa, Espainiako Auzitegi Nazionalak aginduta, joan den uztailaren 15ean ekin zioten epaiketari, eta urriaren 26an amaitu zen, auzipetuek azken hitza hartuta.

21 auzipetu zeuden Udalbiltza auzian. Fiskalak 20rentzat hamarna urteko kartzela zigorra eskatu zuen -Xabier Alegriarentzat ez zuen zigorrik galdegin-, ETArekin harremana izan zutelakoan. Dignidad y Justicia herri akusazioak 21 auzipetuentzako 14 eta 23 urte arteko espetxea eskatu zuen. Defentsak, absoluzioa.

Javier Gomez Bermudez izan da epaimahaiburua, Egunkaria-ko itxiera kasuko epaiketan bezala -hemen absoluzioa- eman zuen, joan den apirilaren 12an-.Auzipetu dituzten eskualdeko bost lagunak honakoak dira: Xabier Iragorri eta Larraitz Sanzberro oiartzuarrak; Imanol Esnaola eta Xabier Alegria lezoarrak (bigarrena espetxean dago, 18/98 auziagatik, eta horregatik zigor eskaera kendu zioten) eta Juan Carlos Alduntzin pasaitarra.

null


Trintxerpeko batzarretara biltzeko deia egin du Hondakin Bilketa Berriaren Aldeko Herritar Taldeak

Atez atekoa sistema “onena” dela iritzi diote taldean bildutakoek

Asteazkenean eta ostegunean egingo dituzte Trintxerpen hondakinak atez ate biltzeko sistema berriaren inguruko batzarrak, eta San Pedron sistema berriaren alde eratu den taldeak haietara joateko eskaera luzatu du: “Benetan birziklatu nahi duten herritarrei dei egin nahi diegu datorren astean Trintxerpen udalak deitu dituen batzarretan parte hartzera. Entzun zein den proposamena, esfortzu txiki batek izugarrizko emaitzak ematen dituela konturatuko zarete”, esan dute.

Udalak Trientxerpen eta San Pedron atez atekoa ezartzeko erabakia hartu duelako pozik agertu dira, eta txalotu dute udal gobernu eta Ezker Anitza taldeko zinegotziaren jarrera, presioak alboratu eta aurrera egitea erabaki dutelako.

Atez atekoa sistema “onena” dela iritzi diote: “birziklapen datuei begiratu besterik ez dago bi barrutitan: %85etik gertu”. Bosgarren edukiontziaren defentsa, aldiz, “ulertezina” dela defendatzen dute. “Datu ofizialak begiratu besterik ez dago”, esan dute.” Bosgarren edukiontzia duten herri batzuen birziklatze portzentaje datuak dira honakoak (2014ko lehen bi hilabeteak): Eibar (%36), Elgoibar (%38), Soraluze (%36), Ermua (%36), Mutriku (%31), Orio (%39) eta onenetan onena, Urnieta (%43)”. Nabarmendu dutenez Pasaiak portzentaje horiek gainditu ditu atez atekoa lau barrutietatik bitan bakarrik jarrita.

Azkenik, galdeketaren kontrako iritzia agertu dute: ” Ezin dugu konpartitu sistema on baten eta kaxkar baten artean herritarrek erabakitzeko eskubidea izatea” esan dute. Atez atekoa hondakinen inguruko Europako zuzentarauak betetzen dituela nabarmendu dute eta “mundu mailan erreferente bihurtzen gaituela” baieztatu dute.


Sei lagun eraman dituzte intoxikatuta erietxera, hiru Errenterian eta beste hiru Iruñean

Gas isuriak jota eraman dituzte Gipuzkoan familia bateko hiru senide ospitalera, horietako bat larri. Su hartu du, berriz, etxe batek Iruñeko Txantrean, eta familia bateko hiru kide eraman dituzte erietxera.

Goizeko laurak aldera izan da gertaera, Errenterian, Miguel de Alduntzin kalean. Gas isuria zerk eragin duen ikertzen ari da orain Ertzaintza.

Iruñean, berriz, 06:30 aldera iritsi dira suhiltzaileak, eta, sute handia ikusi dutenez, mediku bat eskatu dute. Handik atera dituzte hiru bizilagunak, baina sutea ez da zabaldu lau solairuko eraikinera. 07:45erako itzali dute sua.


Hiru emakume izango dira Ahal Duguren zerrendaburuak foru hauteskundeetan

Arantxa Abecia, Maria Valiente eta Eneritz de Madariaga izango dira Ahal Duguren hautagaiak Araban, Gipuzkoan eta Bizkaian, hurrenez hurren.

Arantxa Abecia, Maria Valiente eta Eneritz de Madariaga izango dira Podemos-Ahal Duguren zerrendaburuak 2019ko foru hauteskundeetan, Araban, Gipuzkoan eta Bizkaian, hurrenez hurren.

Bizkaian, Eneritz de Madariagak botoen % 83,80 eskuratu ditu; % 16,20k boto zuria eman dute.

Gipuzkoan, Maria Valientek % 80,74aren babesa lortu du; gainerakoak boto zuriak izan dira.

Araban, Arantxa Abeciak botoen % 59,10 eskuratu ditu, eta David Rodriguezi (% 39,22) gailendu zaio.

Ahal Duguk ohar bidez azaldu duenez, 2.295 lagunek hartu dute parte alderdiaren hautagaiak aukeratzeko barneko primarioetan.

Horrenbestez, parte-hartzea % 12koa izan dela zehaztu dute.


Ekaineko hamaika egun edo politikaren zingoa

Itsaskirria nabarmendu da politikaren eremuan ekaineko lehen hamaika egunetan, ohikoa baino aldakorrago jo duten haize boladen eraginez, baina ur sakonetan murgildurik, zaila eta nekosoa da politikagintzaren ur abisaletan gertatzen ari diren mugimenduak ezagutzea eta neurtzea. Nekosoa bezain beharrezkoa.

Ekainaren hasierarekin batera gertatu zen lehen ustekabea: garaile atera zen zentsura mozioa, eta ondorioz, Mariano Rajoy eta PP Espainiako Gobernutik egotziak izan ziren, azkenean. Inork ez zion baina, astebete lehenago aukerarik ikusten mozioari. Zergatik atera zen garaile? Zer mugitu zen horretarako politikaren zingo ilunetan?

Ekainaren 2an, berriz, Katalunian Govern berria eratu zen, aurretik Quim Torrá president-ak kontseilari espetxeratuen eta atzerriratuen ordezkoak izendatuta. Zerk eragin zuen aldaketa eta zer norabide, zer aukera berri izan dezake Govern berriak orain?

Hirugarren ustekabea: zentsura mozio garailearen ondoren, Pedro Sanchezek aurkeztu zituen Gobernuaren partaideak. Zer ordezkatu nahi dute? Norantz abiatuko da PSOEren gobernu esklusibo hori? Zer zulo estali nahi du, zer helburu lortu?

Espainian ez dago aldaketa politiko sakonetarako masa kritikorik, eta hori badaki Sanchezek, Podemosek hori bera onartu nahi ez duen neurri berean. Kataluniara begira elkarrizketa keinuak egiten ditu Sanchezek, eta haren ministro batek dio orain 78ko Konstituzioan aldaketak egin behar direla. Keinu hutsalak dira, hurrengo hauteskundeetara begira posizio ona lortzeko lasterketan

Lehen kontuari begira, ez du Sanchezek irabazi, Rajoyk eta PPk galdu dute. Eskandaluz galdu dute Gobernuan jarraitzeko sinesgarritasuna. Deskalabrua izan da, Espainiako Estatuaren botere ezkutuen konfiantza ere galdu arte. Hain nabarmen ezen botere horiek hasiak baitziren azkenaldian konfiantzazko alternatiba berria Gobernurako hezten, Ciudadanos alegia. Baina ez dira garaiz heldu. Botere faktiko horiek PPren naufragiotik emergentzia batean atera behar izan dute, ordezko enbarkazio propioa oraindik ontziolan eta berde zeukatela. Ezin Ciudadanosen eskuetan utzi beraien interes sakratuak. Nago ez ote zaion antzeko zerbait gertatu gurean EAJri, hamar eguneko epe laburrean PPren gobernuari konfiantza berrestetik (aurrekontuak) Rajoyren aurkako botoa ematera (mozioa) arrapaladan aldatu denean.

Arestian esandakotik ondoriozta daiteke Espainian eskuina eta botere faktikoak ordezkaritza politiko propiorik gabe, umezurtz, gelditu direla PPren deskalabrua eta Ciudadanosen alboratzea gertatu direnean. Hala dirudi, baina horrela da benetan?

Sanchezen gobernu berriaren osaketa aztertzeak erantzuten du, neurri batean bederen, galdera. Sanchez ez da abiatu, ikus daitekeenez, mozioaren alde agertu ziren alderdien nahiak asetzeko asmoz. Zergatik? Espainiako Estatuaren benetako agintarien nahiak asetu beharrean sentitzen delako. Hori da, hain zuzen, 1978ko trantsizio politikoa hasi zenetik, PSOEk asumitu duen eginkizun historikoa.

Hauxe da, ondorioz, Sanchezen gobernu berri horren ataza: 78ko ereduari eutsi; banku handiak, enpresa elektrikoak eta lobbyen interesak bermatu; ate birakarien jokoaz goi finantzen eta politika goi karguen arteko identitatea bermatu; erregea eta koroa egonkortasun/aldaezintasunaren gako bezala zaindu, eta gauza guztien gainetik, gaur egun, Espainiaren lurralde-batasun sakratua kosta ahala kosta ziurtatu. Gobernu berriko ministroen curriculum eta trebakuntza kasu gehienetan horretara bideratzen da nabarmen.

Espainian ez dago aldaketa politiko sakonetarako masa kritikorik, eta hori badaki Pedro Sanchezek, Podemosek hori bera onartu nahi ez duen neurri berean. Kataluniara begira elkarrizketa keinuak egiten ditu Sanchezek, eta haren ministro batek dio orain 78ko Konstituzioan aldaketak egin behar direla. Keinu hutsalak dira, hurrengo hauteskundeetara begira posizio ona lortzeko lasterketan. Hauxe baita PSOEren beraren kezka nagusia orain.

Aukera izan nuen ekainaren 9an Eusko Ikaskuntzak eta Eusko Legebiltzarrak antolatu duten Herritarren Foroan parte hartzeko, Bilbon; Euskal Herriko autogobernua gauzatzeko baldintzak aztergai izan genituen goiz oso batez. Hurrengo egunean, berriz, ekainaren 10ean, Gure Esku Dagok deitutako giza kate erraldoi arrakastatsuan. Prozesu konstituziogilea gurean ari da abiatzen, ur sakonetan.


Urdulizera helduko da ostiralean Udagoieneko Ostera

Urtero-urtero euskarazko kultur produkzioa Bizkaiko antzokietara hurbiltzen duen Udagoieneko Ostera kultur zirkuituak hamabigarren ekitaldiari ekingo dio ostegun honetan, azaroak 10, Bilboko Kafe Antzokian. Zirkuitua Topagunea Euskara Elkarteen Federazioak antolatzen du, Bizkaiko Foru Aldundiaren eta BBKren laguntzaz. Besteak beste, Uribe Kostan izango du bigarren saioa ekimenak. Ostiralean, hilak 11, Urdulizko Kultur Etxean eskainiko du saioa Kerobia taldeak, 22:00etatik aurrera. Trilogia atera eta gero ("Materia Organikoa", "Papera eta Kartoia", "Ontziak"), kantu horien moldaketa akustikoa aurkeztera datozkigu “Nola jaiotzen diren aurrez zendutakoak” emanaldi intimistarekin. Sarrera 8 eurotan egongo da. Hilaren 26an, berriz, kantautore estiloko emanaldia izango da Areetako Andres Isasi Musika Eskolan, Getxoko Euskal Kulturaren Jardunaldiekin bat eginez. Alde batetik Etxe, bere disko bietako lanekin, eta bestetik Lorelei, 11 urte eta gero Osteran agertuko dira berriro, beraien esanetan “bizirik” lurperatu baitzuten poesi musikatu proiektu hori. Emanaldia 22:00etan izango da, 8 euroren truke. Argazkian, 2011ko Udagoieneko Ostera atzo aurkeztu zuten Gorka Martinezek (BBK), Josune Ariztondok (BFA) eta Manuel Morenok (Topagunea) / cc-by-nc-sa Topagunea.

Hamabigarren Udagoieneko Ostera sei emanaldik osatuko dute, Bizkaiko beste horrenbeste udalerritan: Bilbo, Urduliz, Balmaseda, Ermua, Getxo eta Barakaldo. Oso herri ezberdinak dira tamainaren zein egoera soziolinguistikoaren ikuspegitik, baina ekimenak erakutsi nahi du guztietan ere badela euskarazko kultur eskaintzarako lekua. Udagoieneko Osterak kalitateko eskaintza erakargarria egin nahi du, aisialdia euskaraz gozatzeko aukerak zabaltzeko asmoz. Topagunetik nabarmendu dutenez, “euskararen erabileran eragiteko, funtsezkoa da hizkuntza gozamenarekin, lotzea, eta horretarako oso eraginkorrak dira Ostera bezalako zirkuituak”. Euskara Elkarteen Federazioaren ikuspuntutik, zirkuitu egonkor honek euskara eta kulturgintza lotzen ditu, “elkar elikatzeko bideak irekiz”.

Bere aldetik, Bizkaiko Foru Aldundiko Kultura diputatuak, Josune Ariztondok, Udagoieneko Osteraren izaera askotarikoa azpimarratu du, baita ekimen honek duen izaera estrategikoa ere: “Kalitate handiko ikuskizunen bitartez bizkaitarrei urtero gozamenerako eskaintza euskaldun zabal eta erakargarria luzatzen diegu”. Topagunetik ere azpimarratu dutenez, “era guztietako hartzailearen beharrak asetzeko moduko programazioa sortzeko ahalegina egiten dugu”.

Sarreren zozketak Internet bidez

Topagunearen ingurukoak Internet bidez jarraitzen dituztenei Udagoieneko Osterako emanaldiak dohainik ikusteko aukera emango diete aurten. Hasteko eta behin, bost lagunek Osterako hiru emanalditara joateko bina sarrera lortu ahal izango dute. Horretarako, Udagoieneko Ostera 2011ren orrialdera joan eta bertan dagoen galdetegia betetzea baino ez dago. Zozketa azaroaren 10eko goizean bertan egingo dute datuak bete dituzten guztion artean. Euskara Elkarteen Federazioa Twitter bidez jarraitzen dutenek ere aukera izango dute Osteraren hainbat emanalditarako sarrerak lortzeko. "Hurrengo egunotan zabaltzen ditugun txioak arretaz irakurri zer egin behar duzuen jakiteko! ", aipatu dutenez.


Lemko komunitatearen alde, Polonian dantzan

1996az geroztik urtero egiten duten Swiat pod Kyczera izeneko nazioarteko jaialdian dira Oñatz dantza taldeko hainbat kide, Polonian. Herenegun hasi eta domekara arte, Oñatikoez gain, Gipuzkoako, Bizkaiko eta Nafarroako hainbat dantza egingo dituzte.

30 laguneko taldea astelehenean abiatu zen Poloniarantz –27 dantzari eta hiru txistulari–. Autobusez egin zuten bidaia, eta, Alemaniako Friburgo hirian geldialdia egin ostean, eguaztenean iritsi ziren Poloniako Krynica-Zdrój hirira. Egun hartan bertan egin zuten lehen emanaldia. "Bidaia espero baino hobeto joan da, Polonian oso ondo hartu gaituzte eta lehen emanaldia ere, primeran. Beste herrialde batzuetako dantza taldeekin partekatu dugu oholtza, eta beraien dantzak ikusteko aukera ere izan dugu", azaldu du Nagore Bikuñak, dantza taldeko kideetako batek.

Domekara arte arituko dira oñatiarrak euren dantzak plazaratzen. Euskal Herriko hainbat dantza egiten ari dira egunotan. Esaterako, Gipuzkoako ezpata dantza, Lekeitioko Kaxarranka eta Nafarroako Kortes; Oñatiko Corpus dantzak birritan egingo dituzte. Domekan, itzulerako bidaiari ekingo diote. Suitzako Berna hirian egingo dute geldialdia, eta martitzen arratsaldean iritsiko dira Oñatira.

Oñatz dantza taldeko dantzariak eta haiekin joan diren txistulariak. Argazkia: Oñatz.

Ez da nolanahiko jaialdia

Jonmikel Intsausti da honen guztiaren erantzulea. Haren alaba Oñatz dantza taldean ari da, eta emaztea poloniarra du. "Emaztearen lagun bat lemko kulturakoa da. Kultura horri buruz idatzi gura nuen, eta haren bitartez hasi nintzen komunitatearekin harremanetan jartzen. Oso historia latza dute lemkoek eta gaur egun ere Polonia osoan zehar sakabanatuta daude, euren lurralde eta instituziorik gabe", gaineratu du.

Hain zuzen, haien kultura eta hizkuntza berpizteko helburua duen Swiat pod Kyczera (Mundua Kyczeratik) nazioarteko jaialdia antolatzen du urtero Kyczera (mendi tontorra esan nahi du) kantu eta dantza talde lemkoak, 1996az geroztik, Jerzy Starzynskiren zuzendaritzapean. "Ez da emanaldi folkloriko hutsa, helburuak argi dituen jaialdia da", dio Intsaustik.

Mundu osoko dantza taldeak batzen ditu jaialdiak, eta Intsaustiren asmoa zen hiru euskal talde eramatea. Hirugarrena lortzeko "sekulako ahaleginak" egin arren, bi joan dira, azkenean: Oñatz eta Gasteizko Indarra Euskal Kultur Elkartea. Jaialdia bi hiritan egiten ari dira, Krynica-Zdrójen eta Legnican. Oñatiarrak lehenengoan daude, eta gasteiztarrek, berriz, bigarrenean egin dute dantza.


Dr. Maha´s Miracle Tonic taldearen kontzertua Gizarte-Etxean

Duela astebete Dr. Maha´s Miracle Tonic taldeak kontzertua eskaini zuen Gizarte-Etxean eta jende anitza hurbildu zen.

Argazkiak: Txomin Egiluz


Bilduren aurkezpenean, matazak askatzen

Hondarribiko Bildu aurkeztu zuten herenegun. Ibai Labaienek Hondarribia eta hondarribiarrak zoriondu zituen, eta eskerrak eman zizkien ilegalizazioaren aurrean emandako erantzunagatik.

Herri Programaren ardatz nagusiak azaldu, programarekiko eta herriarekiko konpromiso tinkoa adierazi, eta lanerako gonbitea luzatu zien bildutakoei.

Gero, jai giroa nagusitu zen sagardoa, tortilla eta musikaz. Haurrek ere ongi pasatu zuten Bilduren irudia diren hari matazekin jolasten.

Hondarribiko Bilduren aurkezpena


Maiatzaren 15etik ekainaren 8ra kulturaz blai

Hitzaldi eta kontzertuak izanen dira egitarauaren mamia

Urteroko legez, maiatzean kulturaz zipriztinduko dira herriko bazterrak. Astez eta asteburuetan izanen dira ekitaldiak eta urteroko hitzorduek ere ez dute hutsik eginen; ekainaren 1ean XXXVI. Eskulangintza azoka eta ekainaren 7an VI.Sagardo Eguna ospatuko dituzte jai giroan.  Kultur Aroaren 37. edizioa da aurtengoa eta orain artekoak bezalaxe, ALKEk antolatu du aroa, Udalak, Kaxkabeltza merkatarien elkarteak, Atekabeltz Elkarteak, Aurrerak, Guraso Elkarteak eta herriko komertzioek lagunduta.

HITZALDIAK

Mota guztietako gaiak izanen dituzte hizpide Atekabeltz, Aurrera eta Udaletxean eginen dituzten hitzaldietan.“Gizonak haien maskulinotasuna birplanteatuz, berdintasunerako bidean” gaia landuko du Jabi Arakamak. Agurtzane Belauntzaranek “Asiak” hitzaldia eskainiko du. Alicia Raquel Lasartek “Osasun emozionala” hartuko du hizpide. Urko Arozena “Meditazioaz” solastuko da. “Pilota jokoen historia” hitzaldia ere izanen da Aurreran eta ondoren pasaka partidua jokatuko da frontoian. Txente Recondok “Catalunia independentziarantz” gaia landuko du. Arkaitz Astiazaranek “Euskal Herriko altxorretan barrena” hitzaldia eskainiko du 20:00etan. Xamar “Udako solstizioaz” ariko da eta bukatzeko EHMEren gaineko hitzaldia izanen da zinean. Ordutegi eta lekuen gaineko xehetasunak agendan dituzue.

KIROL HITZORDUAK

Maiatzaren 16an pilota pesta eta 18an Trikuharrietan barrena mendi irteera antolatu dituzte. Kirol hitzordu nagusia Euskal Herriko Mendi Erronka izanen da maiatzaren 31n.

KONTZERTUAK

La jodedera, Stricallia, Inoren Ero Ni, Sykorax eta Golpe de Rabia taldeen kontzertuak, Aralar Musika eskolako ikasleen emanaldiak eta elizan organo kontzertua antolatu dituzte belarrien goxagarri.

Etxeko ttikienentzat, pailazoak ere izanen dira maiatzaren 18an karrapean.

ERAKUSKETAK

Maskulinitateari buruzko lanak ikusgai iUdaletxean eta Atekabeltzen eta Peritzan Santi Larrazen margolanak.


'El Conquistador del Fin del Mundo' audientzia-buru bere ordutegian

Euskal Herriko Itzuliaren emanaldiak, gainera, azken zazpi urteetako daturik onena lortu du.

'El Conquistador del Fin del Mundo' audientzia-buru izan zen igande gauean, bere ordutegian, % 14,9ko audientzia-zatia lortuz. 'La Killa'ren kanporaketa eta Andekaren garaipenarekin amaitu zen igandeko kapitulua, baina beste hainbat une ahaztezin ere utzi zituen, ikurrinaren lapurreta lotsagarria eta Juanitoren jokaera, esaterako. Emanaldian zehar, 308.000 ikus-entzulek bat egin zuten abentura reality-arekin Euskadin eta eragin-eremuan.

Bestalde, Euskal Herriko Itzuliaren aurtengo emanaldiak oso jarraipen ona izan du, azken zazpi urteetako daturik onena eskuratu baitu: % 8,5eko audientzia-kuota bereganatu du, eta % 11,4ko zatia euskaldunaren artean. Etaparik ikusiena larunbatean Aian izandako erlojupekoa izan zen; euskaldunen artean, % 13,4ko kuota eta 242.000 ikus-entzuleko audientzia metatua lortu zituen.


M8

M8. Hemendik aurrera, marka bat izanen da. Izan garena eta garena definituko gaituena. M8, bi greba. Bi greba feminista, erdigunera periferiak ekarri dituztenak. Erakutsi digutenak beste modu batez ere mundua aldatu daitekeela eta mundua aldatzera bagatozela. Ez dugulako atzerapausurik emateko asmorik, ezta gogorik ere. Emakumeok* ahotsa altxatu dugu eta ozen entzun da beste behin ere; ez bakarrik arrazoi daukagulako, arrazoia daukagula demostratu dugulako ere. Eta gu gabe ez dela eraldaketa posiblerik egonen. Guk abizen asko ditugulako, eta bidelagun asko, eta burkide asko, albo batera utziko ez ditugunak. Arauak aldatzera gatoz, mundua hankaz gora jartzera. Entzun gaitzatela beste behin ere. Gutxiago kritikatu eta gehiago entzun ezazue mugimendu feminista: planto egiten ari gara eta honek ez du atzera bueltarik.


Laudioko Jaiak 80. hamarkadan

Gauza asko aldatu dira Laudioko Jaietan azken 30 urteetan, baina funtsa ez da asko aldatu. Hori ikusi daiteke 1986 urtean grabatutako irudi hauetan.


Hasi dira madalenak

Hasi dira Errenteria-Oreretako festak, madalenak. Zentenarioa-ri txanda eman zioten udaletxearen balkoitik Iñaki Tolaretxipik eta Iñaki Badiolak txupina bota zutelako, harro. 19:00ak ziren, eta ordutik aurrera lehertu egin zen festa. A ze festa gainera, beroarekin batera giroa bor-bor jarri zelako. Ondokoak txupinazoko irudiak eta bideoa dira.


164 milioiren laguntzak irtenbide berritzaileak lortzeko

Europako Batzordeak zabaldu du deialdia, enpresa txiki eta ertainei laguntzeko asmoarekin. Bihar amaituko da parte hartzeko epea.

Koronabirusaren krisiari aurre egiteko konponbide berritzaileak, eta azkar. Hori da Europako Batzordearen diru laguntza berria jasotzeko eskatzen zaiena, nagusiki, enpresa txiki eta ertainei eta start-up-ei. 164 milioi euroren diru laguntzak eskaini ditu, eta berehala egin behar da eskaera: bihar arratsaldeko bostetan amaituko da parte hartzeko epea.

Batzordeak bizkortu egin nahi du Berrikuntzaren Europako Batzordearen diru laguntzak emateko prozesua, ahalik eta azkarrena abian jar daitezen koronabirusaren aurka egiteko modua ematen duten berrikuntzak.

Dagoeneko badira zenbait proiektu martxan, lehendik emandako laguntzei esker. Askotariko helburuak dituzte: besteak beste, bakartze unitate espezializatuak garatzea, material birala ezabatzeko iragazkiak sortzea, eta epidemietan giza mugikortasuna arakatzea.

Innobasqueren parte hartzea

Enterprise Europe Networkek egin du diru laguntzok jasotzeko deialdia, nazioarteko proiekzioa duten enpresa txiki eta ertainei laguntzeko munduko sarerik handienak. Innobasque Berrikuntzaren Euskal Agentziak ere parte hartzen du bertan.